МУСУЛМОН ЎЗБЕКЛАР ҳақида – Huquqbon\nМен диний уламо эмасман, ислом динидан саводим ўта саёз. Бироқ менинг отам мулла Ёқуб исломдан анчагина саводли инсон эдилар. Отамдан кўп ҳикматларни эшитганман. Отамга бир қанча одамлар мутлақо асоссиз ёмонлик қилишганига гувоҳ бўлганман. Отамиз: “Худога солдим” деб қўяқолар эдилар. Ўша одамлар қазо куни келганда молга ўхшаб бўкириб ўлганлари бўлган, бадани ситилиб-ёрилиб ўлганлари бўлган, ҳаром ўлганлари, яъни ўлиги 3-4 кун қаровсиз қолиб кетганлари бўлган, ва ниҳоят, ичкиликка берилиб, ариқларнинг ичида юмалаб ётиб ўлиб кетганлари бўлган. Бу гапларим отамни мақташга қаратилган эмас, балки Яратганга тўлиқ ишончнинг кучини кўрсатишга қаратилган.\n2013 йил 13 августда “Озодлик” Радиоси “Муҳожирлар нега сиёсатга “аралашиш”ни истамайдилар?” мавзусида биродарларимиз Аҳмаджон Раҳимов, Тўлқин Қораев, Қудрат Бобожон, Илҳомжон ва Муҳаммадсолиҳ Абутов иштирокида бир сўҳбат-мунозара ташкил қилди. https://huquqbon.files.wordpress.com/2013/08/e8257f1f-e699-4718-bcee-5d64c3487152.mp3 Аввало бу сўҳбатни уюштирган Радио ходимлари ва уни олиб борган Садриддин Ашурга ўз миннатдорчилигимни билдираман. Бироқ сўҳбатдан менда қониқмаслик ҳисси қолди, холос. Тушунтираман. Мен сўҳбат иштирокчиларининг ҳар бирининг айтганлари ҳақида тўхталмоқчиман. Мен ҳеч кимнинг кўнглини қолдирмоқчи эмасман, мен айтилган фикрларга ўз муносабатимни билдирмоқчиман, холос. Гапни Аҳмаджон билдирган фикрлар ва саволлар ҳақида бошлайман.\nАҳмаджоннинг нутқларида бир фикрни дам-ба-дам уқтириш ва бир саволни бир неча марта такрорлаш кўринди. Уқтириш шундан иборат-ки, Тўлқиннинг “Мусулмонлар мана бу ишни қилишлари керак, ана у ишни қилишлари лозим” каби гапларига Аҳмаджон муттасил: “Қилиш-қилмаслик ҳар бир мусулмоннинг ўзининг иши, қиладими-қилмайдими ўзининг ҳуқуқи” каби жавоб қайтаравердилар. Гап Ўзбекистон Халқ Ҳаракати ҳақида борганда Аҳмаджон: “Ўзбекистон Халқ Ҳаракати нима қилиб берди?” деган саволни камида уч марта бердилар. Бундан ташқари, Аҳмаджон бир жойда пайғамбаримиз (сав) айтиб кетган бир ҳадисни тилга олдилар, бироқ уни нима мақсадда келтирганлари, бу ҳадис билан нимани инкор қилмоқчи ёки нимани тасдиқламоқчи бўлганлари аниқ бўлмай қолди. Мана ўша хадис:\nПайғамбаримиз Муҳаммад (сав) айтдилар:\n“Бир одам бировга зулм қилаётган бўлса, уни қўлинг билан тўхтат, қўлинг билан тўхтатишга имконинг бўлмаса, уни тилинг билан тўхтат, тилинг билан ҳам тўхтатишга имконинг бўлмаса, унга дилинг билан қаршилик қил. Бироқ бу ҳолат иймонинг заиф эканининг белгисидир”.\nЭътибор қилинг Аҳмаджон: Пайғамбар (сав): “Сен бир одам бировга зулм қилаётганини кўриб-билиб турган бўлсанг, унга қандай муносабатда бўлишинг ўзингнинг ишинг, ўзингнинг ҳуқуқинг” демаганлар. “Қўл билан тўхтатиш” тушунарлими сизга? Бу – бир одам бировга зулм қилаётганини кўрсангиз ўша зулмкорга қарши уруш очишдир. Зулмнинг кўриниши ҳар хил: калтаклаш, кишанлаш, қамоққа ташлаш, хўрлаш, хотини (қизи, синглиси)ни зўрлаш, пулини ёки моддий бойлигини тортиб олиш, ўлдириш (ва ҳ.). Зулм қай кўринишда бўлса, уруш ҳам ўшанга яраша бўлиши лозим. “Қўлинг билан тўхтатишга имконинг бўлмаса” дейилгани нима? Бу фақат одамнинг қўли йўқ ёки синган, дегани эмас. Пайғамбаримиз (сав) ҳар қандай одамда қўрқув хисси бўлишини биладилар. Бироқ пайти келганда, мас., зулмкор бир одамга зулм ўтказаётганини кўрган пайтда, қўрқувни унутадиган одамлар ҳам бор. “Қўли билан тўхтатадиган” одамлар – бандалар орасида энг қўрқмасларидир. Ғанимлар, мушриклар ва исломнинг бошқа душманларига қарши Пайғамбар (сав) билан ЎЛИМНИ БЎЙНИГА ОЛИБ жангга кирган мусулмонлар қўрқмаслар тоифасидан бўлган\n“Тилинг билан тўхтат” дейилгани-чи? Зулмкор бир одамни калтаклаётган бўлса, буни кўрган одам бир чеккада туриб: “Ҳай, тўхта! Ҳай, тўхта!” деб туриши эмас, ва табиий, бу одам пайти келганда қўрқувни унутадиган одамлардан ҳам эмас. У ҳолда “Тилинг билан тўхтат” дейилгани не? Пайғамбаримиз (сав) замонларида оммавий ахборот воситалари (газета, журнал, радио, телевидение, интернет ва ҳ.) бўлмаган. Бироқ мазкур зулмни оммага етказишнинг бошқа усуллари бўлган. “Тилинг билан тўхтат” деганларида пайғамбаримиз (сав) ана шуни назарда тутганлар. Зулмкорни омма олдида шарманда қилиш, уни элдан чиқариш, маърака-мавлудларга таклиф қилмаслик (ва ҳ.) шулар жумласидандир. Яқин-яқинларгача мен туғилиб ўсган қишлоқда бировнинг хасмини зино қилган одамни элдан чиқариш ҳукми бор эди: у одамни на тўй-маъракага ва на таъзияга таклиф қилинмас, у билан қиз олиб-қиз бериш бўлмасди – у яккамаховга айланар эди. Мана, тил билан тўхтатиш! Зулмни кўриб турган насроний ҳам, яҳудий ҳам, буддапараст ҳам ва, ҳатто, кофир ҳам нафақат тили билан, балки қўли билан ҳам қаршилик қилиши мумкин.\nВа ниҳоят, “бир одам бировга зулм қилаётганини кўрсанг унга дилингда қаршилик қил”дан нега иймоннинг заифлиги келиб чиқади? Бир банда бировга зулм қилаётганини кўрган одамда ҳеч қандай ҳис-туйғу уйғонмаса, бу одамни “одам” атамаси билан аташ қийин, “мусулмон одам” атамаси билан аташ эса инчунун қийин. Бу менга кинолардаги бир эпизодни эслатади: Африканинг беҳад саванналарида ҳар бир шохи ярим метр келадиган минглаб баҳайбат моллар ўтлаб юрибди. Бўйи уларнинг ярмича ҳам келмайдиган 2-3 та йўлбарс молларнинг бирига ташланиб, моллар тўдасилан 15-20 метр нарида молни буғизлаб еб туришганига минглаб моллар қараб туришибди ёки ўтлашда давом этишаяпти. Ваҳоланки, ўша моллар ўша йўлбарсларни ўртага олиб тилка-тилка қилиб ташлашлари қийин эмас. Зулмни кўриб турган мусулмоннинг дилидан ҳеч бўлмаганда: “Ҳа, аблаҳ! Кучинг шунга етибди-да! Аллоҳ сен зулмкорнинг жазосини берсин!” деган қаршиликни ўтказиши керак. Айтинг-чи, муҳтарам Аҳмаджон, зулмни кўриб турган мусулмон ўз муносабатини фақат шу хитобни дилида айтиш билан чегараласа, унинг иймони қай даражада кучли бўлиши мумкин?\nИймоннинг кучи Аллоҳга бўлган муҳаббат билан ўлчанади. Аллоҳга бўлган муҳаббат зулмга қарши курашиш ҳамдир. Иймони кучлилар юқорида айтилган қўрқмаслардир. Улар кўп эмас. Улар зулмга қарши уруш очадилар, яъни курашадилар. Бу фақатгина қўлга қурол олиб курашишнигина билдирмайди. Бу – сиёсий кураш ҳамдир. Бу – маънавий кураш ҳамдир. Зулмга қарши тил билан курашадиганлар ҳам ўзбеклар орасида кўп эмас. Тил билан қарши турадиганларда ҳам жасорат бўлиши керак. Бироқ жасоратсизлар, яъни ҳатто тили билан қаршилик қила олмайдиганлар ўзбек мусулмонлари орасида тиқилиб ётибди. Тўлқин шуни айтаяпти.\nАҳмаджон, айтинг-чи, Ўзбекистон Халқ Ҳаракати халққа, хусусан Сизга нима қилиб бериши керак эди? Ҳар бир хонадонга бир қопдан ун тарқатиб чиқиши керакмиди? Барча болаларга хўрозқанд улашиб чиқиши лозиммиди? Нима қилишини истар эдингиз? Одамларнинг: “Депутатликка даъвогар фалонча аҳолига нима қилиб берган?”, “Ҳокимият тепасига келмоқчи бўлаётган фалон партия нима қилиб берувди бизга?” каби гапларини эшитсам энсам қотади. Бундай саволларни сиёсатнинг “с”сини ҳам тушунмайдиган одамлар бериши мумкин. Асрлар аввал топган бойлигини жамият манфаатига беғараз сарфлаб юрган бойлар бўлганини, халқ шундай одамларни нафақат бошига, балки давлат бошлиғи даражасигача кўтарганини эшитганмиз. Алишер Усмонов ўзбеклар ичидан чиққан энг бой миллиардерлардан бири. У ўзбек халқига бирор нарса қилиб бераяптими? Йўқ! Унинг ниятигина эмас, ҳатто ўзбек халқи манфаати учун [Ислом Каримов режими учун эмас!] аталган бирорта программаси ҳам йўқ!\nҲозир, яъни ХХ ва ХХI асрларда, вазият бутунлай бошқача. Сиёсат, яъни давлатни шакллантириш ва уни бошқариш санъати, “нима қилиб берувди?”дан бошланмайди. Шахслар, партиялар ва ҳокимиятни эгаллаш нияти бўлган бошқа кучлар сайловолди программаларини халқ эътиборига эълон қилишади, уларнинг ҳар бири ўз программасининг жозибадорлигини турли ташвиқот усуллари билан “кўз-кўз” қилишади. Бу кучларнинг бири умумхалқ сайловида ғолиб бўлиб ҳокимият тепасига келсагина ўз программасини амалга ошириши, яъни “бир нима қилиб бериши” мумкин. “Бир нима қилиб бериш”нинг бошқа йўли йўқ! Бир одамга, масалан Сизга, Ўзбекистон Халқ Ҳаракати “бир нарса қилиб бериши”, масалан, яхши қатиқдан қилинган бир коробка қурут юбориши мумкин. Ёки Рўзи Рамазон ойида кичик бир жамоага ифторлик қилиб бериши мумкин. Бунинг учун программа ҳам керак эмас. Бироқ Ўзбекистон Халқ Ҳаракатининг программаси мавжуд, уни унинг сайтидан топиш қийин эмас. Ўзбекистон Халқ Ҳаракати ҳокимиятга келса, у Ўзбекистонда эркин, обод фуқаровий (демократик) жамиятга асос солишига мен аминман.\nМен “демократия” сўзини бу сўзни эшитганда лабига учуқ тошадиган одамлар учун ёзмоқдаман. Демократия – халқ ҳокимияти, дея тушунилишини ҳамма билади. Халқ ҳокимияти эса умумхалқ сайловлари орқали амалга оширилади. Саудия Арабистони хирсдан тўқ бой мамлакат, бироқ демократик давлат эмас. Баъзи давлатларнинг қўлида ўйинчоқ эканига қараганда уни дунё мусулмонларига қайишадиган давлат деб ҳам бўлмайди. Бу давлат зулм остида қолган ўзбекистонлик мусулмонларга нима қилиб бераяпти? АҚШ, Франция, Швеция ва бошқа бир қатор мамлакатлар демократик давлатлардир. Биз мусулмонлар нуқтаи-назаримиздан демократиянинг камчиликлари кўп, бир хил камчиликлари жирканчли. Мен бир мисолни такрорлашдан чарчамайман: буюк итальян рассом ва ҳайкалтарош Микельанжелодан сўрашади: “Сиз ҳайкал ишлаганингизда қандай қилиб юксак нафисликка эришасиз?”. Жавоб ушбу бўлган: “Мен бир тошни олиб унинг барча ортиқча жойларини олиб ташлайман”. Биз кўраётган ва баъзиларимиз яшаётган демократиянинг “ортиқча жойлари” оз эмас. Шуларни Микельанжело айтгандек олиб ташланса пайғамбаримиз (сав) асос солган, мен орзу қилган ислом демократияси келиб чиқади.\nТўлқин Қораев менга ука ҳам эмас, бўла ҳам эмас, тоға ҳам эмас. Биз бир ташкилотда ишлаган маслакдош одамлармиз, холос. Тўлқиннинг талай камчиликлари бор, бироқ у мусулмонларга қарши эмаслигини аниқ биламан. У мусулмонларга қарши бўлмагангина эмас, балки у Ўзбекистондалигида Қашқадарё вилоятида Каримов ҳукумати мусулмонларга қарши ўтказаётган зулмларни фош қилиб юзлаб мақолалар ёзиб тарқатганини мен биламан, яъни у зулмга тил билан қарши курашганлардан биридир. Тўлқин гапиришга уста эмас, нутқи равон эмас. Ундан фарқли ўлароқ Аҳмаджон ҳар бир сўзини чертиб-чертиб гапиради, овози тиниқ, дикцияси чиройли, тутилмасдан гапиради. Бундай гапиришда ёлғонни ҳам чинга айлантириш мумкин. Мунозара пайтида бу хусусиятлар кўп нарсани белгилайди. Шу нуқтаи-назардан мунозарада Тўлқин ютқазди.\nБироқ масаланинг қўйилиши нуқтаи-назаридан Тўлқин ютқазган эмас. Тўлқинда Ўзбекистонда қамоқларда азоб чекаётган минг-минглаб мусулмонларга ачиниш кучли, чунки у уларнинг зулм остидаги ахволини кўрган, ўрганган, “Америка овози”, “Озодлик” ва “Машҳад” каби Радиоларда гапирган. Мусулмонлар энг кўп зулмга учраган регионлардан бири Қашқадарёдир. Мас., Ўзбекистон Инсон Ҳуқуқлари Жамиятининг беш аъзоси – Меҳринисо Ҳамдамова, Шаҳло Раҳмонова, Ғайбулла Жалилов, Йўлдош Расулов ва Ғайрат Раҳимовлар намозхон бўлганлари учун кўпйиллик қамоққа ташланганлар. Тўлқин ва унинг синглиси Гулшан Қораева шу ва бошқа мусулмон маҳбуслар учун қўлларидан келганча курашганлар. Тўлқиннинг ёзиш услуби ўзига хос. Тўлқин ижодида кесатқиларни кенг ишлатишини билмаган одам унинг ёзувини ҳақорат деб қараши ҳеч гап эмас. Мунозарада Аҳмаджон айнан шунга урғу бердилар.\nИлҳомжон Тўлқиннинг “Сиёсат билан аҳолининг бир фоизи (1%) шуғулланиши мумкин” деган гапига қаттиқ “ёпишиб” олдилар. Бу укамиз аҳолининг 99% ўз тирикчилиги, ўз муаммоси, ўз иссиқ-совуғи билан юради ва шунга ҳақли маъносида гапирдилар. Бу статистика замон, макон (давлат), миллат ва йўлбошчиларга қараб ҳар хил бўлади ва ўзгариб туради. Афғонлар юзйиллаб ўз ҳудудлари орқали инглизларнинг яхши қуролланган армиясини босиб олинган Ҳиндистон ҳудудидан Марказий Осиёга ўтказмаган. Бу сиёсатда афғонларнинг 1%и қатнашди, дейиш – бўлмаган гап. Бир неча юз минг аҳолига эга бўлган Чеченистон салкам 150 миллион аҳолига эга бўлган, армияси энг замонавий қурол-аслаҳа, танклар, вертолёт ва бомбардимончи самолётлар билан қуролланган Россияга қарши бир неча йил уруш олиб борди. Бу урушда чеченлар томонидан фақат ёш гўдаклар қатнашмаган бўлиши мумкин.\nЎзбекистонда сиёсат соҳасида фаоллик кўрсатаётган аҳоли даражаси 0,001% ҳам эмас. 1992 йилнинг декабрида ватандан чиқиб кетган бир шарлатан ўзбек сиёсатчиси бир неча йилдан бери ўзбек халқини “қорамол”, “чўчқа” деб атаб келаяпти. У 2013 йил 8 июль куни ўз мақоласида “чўчқага айланган ўзбек зиёлиларининг катта қисмини жисмоний йўқ қилиш керак” деб ёзишгача борди. Бу сиёсатчи ўзбек халқи қандай сабабларга кўра ҳозирги ахволга тушиб қолганини ҳатто таҳлил ҳам қилган эмас. Халқни юксалтирувчи ҳам, тубанлаштирувчи ҳам давлат сиёсатидир, давлатни бошқараётган шахсларнинг ишидир. Зимбабве бир пайтлар бутун Африкага бўғдой етказиб берган давлат бўлган. Инглиз мустамлакачиларига қарши курашнинг бошида турган ва Зимбабвени инглизлардан халос қилган Роберт Мугабе ўша пайтлар халқ томонидан тан олинган миллий қаҳрамон бўлган. 89 ёшли Р.Мугабе 1980 йилдан бери мамлакатни бошқариши даврида Зимбабве доллари 4000.000 марта қадрсизланди, иқтисод тамоман издан чиқди, юзминглаб одамлар очдан ўлди, миллионлари мамлакатни тарк этди. Бир пайтлар Африканинг энг бой мамлакатларидан бўлган Зимбабве ҳозирги кунда қитъанинг энг қолоқ мамлакатига айланди.\nЎзбекистон ҳам шу. И.Каримовнинг аксилинсон, аксилхалқ ва аксилмусулмон сиёсати 1989 йилнинг июнидан бери ўз ишини қилди, ўз “ҳосилини” берди. Унинг ёнига Анвар-қори каби сотқин имомларнинг “ҳиссасини” қўшинг. Мен МХХ, милиция, прокуратура, суд ва бошқа зулмкор ташкилотларнинг ўзбек халқига, хусусан мусулмонларга нисбатан муносабати ҳақида гапирмай ҳам қўя қолай. Буни кўпчилик билади. Демак, халқни ҳам иқтисодий, ҳам маънавий, ҳам сиёсий ҳолатини давлат сиёсати абгор қилар экан, уни олдини олиш учун мухолифат лидерлари, мусулмон жамоалар етакчилари нима қилиши керак? Уларнинг бири халқнинг сиёсий-ижтимоий онгини, иккинчиси эса унинг сиёсий-маънавий онгини изчиллик билан ошира бориши лозим. Шарлатан сиёсатчининг алжирашлардан иборат “сиёсати” туфайли “Бирлик” халқ ҳаракати (кейинчалик, партияси) тамом бўлди – бу ҳақида Пўлат Охунов ҳам ташвиш билдирди. “Озод деҳқонлар” партияси ўз фаолиятини тўхтатганига анча йил бўлди. Сиёсий майдонда мустабид тузумга қарши ким ишлаяпти? Иккита Ҳаракат – Ўзбекистон Халқ Ҳаракати ва “Бирдамлик” халқ ҳаракати – афсуски бир-бирига ёвқараш позициясида туриб, баҳоли-қудрат ишлашмоқда.\n“Сен сиёсат билан шуғулланмасанг, сиёсат сен билан шуғулланади” деган гап бор. Илҳомжон айтганларидек, аҳолининг 99%и ўз тирикчилиги билан юраверса, сиёсат билан иши бўлмаса, сиёсат у билан шуғулланади. Каримов сиёсати айнан шу ишни қилди – аҳолининг бир қисми қамоқда, бир қисми ишсиз, бир қисми ўзга юртларда мардикорчиликда ёки фоҳишахоналарда ва ҳ. Шу ахволга тушмаслик учун халқ, у кимлардан ташкил топишидан қатъий назар – деҳцонми, зиёлими, тадбиркорми, диндорми ёки динсизми – фарқи йўқ – сиёсат билан шуғулланиши керак. Буни истамаган халққа ачинмаса ҳам бўлади. Бу оғир гап, бироқ бошқа йўли йўқ!\nМуҳаммадсолиҳ Абутов ислом динидаги турли гуруҳлар ҳақида гапирдилар. Мусулмонлар сунний ва шиа гуруҳларига бўлинганлари етмагандай, яна янги-янги гуруҳлар тузиб олишган. Аллоҳ – ягона, Унинг охирги туширган Китоби – битта бўлса-ю, Унга турлича эътиқод қилишса!? Фожеа! Сурияда фуқаровий уруш кетаяпти. Шиалар Эрони мустабид ҳоким, шиалар мазҳабига мансуб Башар ал-Асад томонида, унга қарши урушаётган суннийларни Саудия Арабистони каби суннийлар давлати қўллаб-қувватлаб турибди. Мусулмон мусулмон билан қирғинбарот урушга киришиб кетган. Пайғамбаримизнинг (сав) “Ҳар қандай зулмга қарши кураш!” деган чақириқлари қаёққа кетди? Пайғамбарнинг (сав) гапини олмаган мусулмонлар Тўлқиннинг гапини оладими?\n14 август, 2013 йил. Франция.\nNext postМуҳожирлар нега сиёсатга «аралашиш»ни исташмайди?


“Фақирлигимга қувониб мақтанурман” « Ўзбекистон Халқ Ҳаракати\n09 December 2017 - 7:00\nТАРИХИ МУҲАММАДИЙ — 245\nРасулуллоҳ дунё молини йиғмадилар, унга ҳеч кўнгил қўймадилар, кунда ўтган овқатга қаноат қилдилар.\nМакка шаҳри олингандан сўнгра Қурайш қабиласи итоатга келди.\nБутун Арабистонга Ислом дини тарқалди. Муҳожирлар ҳар тарафдан ғанимат мол олибМадинага келтирдилар. Бу молларни қандоқ қилсалар, ихтиёр ўзларида эди. Шундай бўлсаҳам юз минглаб келган тилло тангалардан бирортасини олиб сақламадилар. Уларнингҳаммасини муҳтожларга тарқатиб, ўзлари эса фақир оилалар қаторида кун кечирар эдилар.\nЭнг охирги «Ҳажжатул видо»га борганларида бутун Арабистондан келган халқ Арафотга йиғилган эди. Шундаги минган туяларининг тўқими жабдуғи билан тўрт тангача ҳам турмас эди. Расулуллоҳ бойликдан фақирликни ортиқ кўриб: «Фақирлигимга қувониб мақтанурман» дедилар.\n— Насоролар Исо алайҳиссаломни ҳаддан оша мақташиб, охири у зотни банда дейишмай, Худо эди, Худонинг ўғли эди, дейишиб ҳақ йўлдан адашдилар. Балки мени Аллоҳнинг қули, унинг пайғамбари денглар,— деб умматларига ўргатдилар.\nАбу Ҳурайра айтди: «Бир куни Расулуллоҳ билан Мадина бозорига чиқиб, кўйнаклик бўз олмоқчи бўлдик.\nАнда Расулуллоҳ тарозибонга қараб:\n— Тўғри тортгил, — дедилар эрса, у ирғиб туриб қўлларини ўпмоқчи бўлган эди, тортиб олиб:\n— Ажам халқи подшоларига шундоқ қиладилар. Мен подшо эмас, сизлардан чиққан бир одамман, — дедилар.\nСўнгра бозордан олган нарсаларини мен кўтармоқчи бўлган эдим Расулуллоҳ:\n— Ҳар ким молини ўзи кўтаргани яхшидур. Узрсиз ҳеч ким бировга юк бўлмасин, — деб олган нарсаларини ўзлари кўтардилар.\nБундан умматларига ибрат қолдирдилар. Пайғамбаримиз соллаллоҳу алайҳи васаллам дунёнисуймадилар, унинг ноз-неъматига алданмадилар. Дунёнинг ҳеч бир нарсасига қизиқибқарамадилар, озга қаноат қилдилар. Тоғ-тошлардаги олтин-кумуш конлари, балки улуғтоғлар, қип-қизил тилло бўлиб Расулуллоҳга кўринди. Ундаги ҳар турлик гавҳар тошлар:\n— Ё Расулаллоҳ, мендан олинг, — деб ўзига қизиқтирмоқчи бўлди, ҳеч бирига назар солмадилар. Дунёдан ўтганларича шу ҳолда турдилар. Вафот бўлганларида оила ҳожатлари учун совутлари бир яҳудийга гаровга қўйилган эди.\n— Расулуллоҳ вафот бўлгунларича уч кун бирдек сурункасига буғдой нонга тўйганимизни билмаймиз. Тилло танга, жонлик-жонсиз ҳеч бир нарса бизга мерос бўлиб қолгани йўқ. Расулуллоҳ меним уйимда ўз қучоғимда туриб жонлари узилди. Шу куни бир озгина арпадан бошқа ейдиган ҳеч нарса йўқ эди, — дедилар.\n— Макканинг қумтошларини олтин қилиб менга тенгладилар. Ё, раббим, бир куни тўқ, бир куни оч бўлганим яхшидур. Оч бўлган кунларим сенга ёлворурман. Тўқ бўлдим эрса, сенга ташаккур қилурман.\nОнамиз Оиша айтади:\n— Бирор ойлаб уйимизда ўт ёқиб, қозон қайнамаган кунларимиз кўп бўлур эди. У вақтда нон ҳам йўқ, қуруқ хурмо бўлиб, ундан еб устидан сув ичар эдик.\nРасулуллоҳнинг тўшак ёстиқлари эрса меш теридан ясалиб, ичига хурмо қипиғи тўлдирилмиш эди. Эланган оқ буғдой нонни, ўтлаган семиз қўй этини умр ичида кўрмадилар. Қорин тўйдириб таом емадилар, кечаси оч ётиб, яна кундузи рўза тутар эдилар. Қайси бир кунлари Расулуллоҳга раҳмим келиб йиғлар эдим. Орқаларига ёпишган қоринларини силаб:\n— Ота-онам сизга фидо, ё Расулаллоҳ, дунё ноз-неъматларидан бироз фойдалансангиз нима бўлур? — дедим.\n— Эй Оиша, ўтган пайғамбар биродарларим мундан ҳам қаттиқчиликларга чидаб юриб, Парвардигор олдига бордилар. Уларга Аллоҳ кўп ҳурматлар кўрсатиб, улуғ неъматлар ато қилди. Энди мен шуларнинг аҳволини билатуриб дунёдан лаззатланишга ҳаё қилурман, — дедилар.\nБир куни Ҳазрати Али карамаллоҳу важҳа:\n— Ё Расулаллоҳ, сизнинг суннатингиз қайсидур?— деб сўрадилар.\n— Маърифат меним сармоямдур, динимнинг асли ақлдур. Ишимнинг асоси муҳаббатдур. Муҳаббатсиз ҳеч иш вужудга келмас. Қуролим илмдур, илмсиз амални Худо қабул қилмас. Сабр меним либосимдур. Сабрсиз иймон камолга етмас. Касбим жиҳоддур, мундан қочганлар хорликка қолгайлар. Ҳамроҳим Худо ёдидур. Ҳунарим дунёни тарк қилишдур. Бойлигим Худо хазинасига ишонишдур. Кўзим нури, кўнглим чироғи намоздур. Кўнглим меваси Худо зикридур. Фақирлигимга фахрим бордур. Ғамим умматим учундир. Шавқим Худо дийдорини кўришдур, — дедилар.\n— Эй мўминлар! Хабибим Муҳаммадни сизларга пайғамбар қилиб юбордим. Унинг айтган сўзларини, қилган ишларини яхшилик ўлчови қилдим. Ҳар нимани қилмоқчи бўлсанглар, шунга қараб, шундан ибрат олиб қилинглар.\nДемак, Расулуллоҳнинг айтган сўзлари, қилган ишлари умматлари учун саодат ўлчови экандур. Агар умматлари шунга қараб иш олиб борсалар, ҳақ йўлдан ҳеч адашмайдилар. Шунинг учун Расулуллоҳ соллаллоҳу алайҳи васаллам:\n— Худо тарафидан бир йўл келтирдим. У эрса Ислом динидур. Инсонлар учун мослашган бир илоҳий қонундир. Тўғри, кенг, юмшоқ ва ёруғ йўлдур. Бу йўлнинг боши — шу дунёда, оёғи у дунёда — жаннатдадур. Бундан ташқари чиққанлар охиратда абадий азобга қолгайлар, бу дунёда эрса, қўллари ишдан бўшамагай. Кўнгиллари ғамқайғудан чиқмагай. Агар умматларим шу йўлдан четга чиқмай тўғри турсалар, қайси ёққа қўл узатсалар, ризқини олиб ейди, — дедилар.\nРасулуллоҳнинг бу сўзлари ҳақдур, чунки шунга ўхшаш сўзларни Аллоҳ амри билан айтурлар.


Инвентаризация жараёнида аниқланган ҳисобга олинмаган мол-мулкни асосий воситалар таркибига киритинг, агарда у:\n● узоқ муддат давомида ишлаб чиқариш фаолиятида, хўжалик ёхуд маъмурий мақсадларда фойдаланилаётган (ёки фойдаланиладиган) бўлса;\n● Ҳисоб сиёсатида белгиланган асосий воситаларни тан олиш мезонларига жавоб берса.\nМол-мулкни балансга кирим қилишни АВ-1-сон шакл қабул қилиш-топшириш далолатномаси билан расмийлаштиринг. Бунда топширувчи томон инвентаризация комиссияси вакили бўлиши мумкин. Қабул қилувчи (тассаруфига олувчи) томон моддий жавобгар шахс бўлади.\nҲисобга олинмаган асосий воситаларнинг бошланғич қиймати қандай аниқланади\nАниқланган асосий воситаларни, уларни аниқланган санадаги бозор қиймати бўйича балансга қабул қилинг. Шунингдек уларнинг ҳақиқий аҳволини, яъни эскириш даражасини ҳисобга олинг (Низом 8-б., АВ рақами 1334, 6.04.2004 й.)\nОбъектнинг бозор қийматини аниқлаш учун СК 299-моддаси 3-қисми маълумотларидан фойдаланинг:\n● ишлаб чиқарувчи ёки унинг дилерлари томонидан тасдиқланган ўхшаш объектларнинг нархлари бўйича;\n● давлат статистика органларининг маълумотлари;\n● ОАВда эълон қилинган маълумотлар;\n● баҳоловчи ташкилотнинг ҳисоботи.\nИнвентаризация натижасида аниқланган ҳисобга олинмаган АВларни инвентаризация ўтказиш тугаган ойда балансга қабул қилинг, йиллик инвентаризацияда эса йиллик молиявий ҳисоботда акс эттиринг (19-сон БҲМС 5.71-б.).\nШундай объектлар бўйича амортизацияни ҳисоблаш ушбу объект асосий воситалар таркибига қўшилган ойдан кейинги ойнинг биринчи санасидан бошланади (Низом 8-б.).\nМисол. Ҳисобга олинмаган асосий воситаларнинг бошланғич қийматини аниқлаш\nМол-мулкни йиллик инвентаризацияси натижасида ҳисобга олинмаган ускуна аниқланди, унинг бозор қиймати эскиришни ҳисобга олган ҳолда 15 млн сўмни ташкил этади.\nУскуна активни асосий восита сифатида тан олиш учун ҳисоб сиёсатида белгиланган мезонларга тўғри келади. Ускуна бошланғич қиймати 15 млн сўм бўйича ҳисобланади.\nҲисобга олинмаган асосий воситалардан олинган даромад қандай акс эттирилади\nИнвентаризация натижасида ҳисобга олинмаган АВларнинг қабул қилиниши бухгалтерия ҳисобида қуйидагича акс эттирилади:\nҲисобга олинмаган АВ кирим қилинди\n0100 – асосий воситаларни ҳисобга олувчи счётлар,\n0700 – ўрнатиладиган асбоб-ускуналарни ҳисобга олувчи счётлар\nҲисобга олинмаган АВлар учун қандай солиқлар тўланади\nИнвентаризация натижасида аниқланган АВ қийматини фойда солиғини ҳисоблашда (СК 297-м. 3-қ. 11-б.) ёки айланмадан олинадиган солиқни (СК 463-м. 1-қ.) ҳисоблашда жами даромадлар таркибига киритинг.\nМолия вазирлиги бўлими бошлиғи,


Ўзбеклар Наврўзни байрам қилиши керакми?\nБаҳслашганлардан бири Наврўз ўзбекларнинг миллий байрами деса, унинг рақиби ислом бу байрамни ҳаром қилган, деган фикрда.\nМустақилликдан сўнг ҳар йили Ўзбекистонда Наврўз байрами кенг нишонланади.\nНаврўз байрамига бир ҳафта қолганда вилоятлар ва туманлар марказларида бу байрамни нишонлаш бошланади, 21-22 март кунлари эса катта байрам пойтахтга кўчади.\nНаврўзда ўзбеклар дошқозонларда сумалаклар пиширади, дастурхонга баҳор кўкатларидан тайёрланган таомлар қўйилади.\nҚишлоқларда деҳқонлар жонлиқ сўйиб, Аллоҳдан деҳқончиликка барака ва ёмғир сўрайди.\nНаврўз кунлари истироҳат боғларида сайллар бўлади, санъаткорлар концертлар беради.\nБироқ кейинги йилларда ўзбекистонликлар орасида Наврўз ўзбекларнинг миллий байрами эмас, бу байрам оташпараст аждодлардан қолган мерос ва исломга ёт эканлигини таъкидлагувчилар кўпайиб бормоқда.\nБугунги "Баҳс майдони" мавзуси ана шу: Ўзбеклар Наврўзни байрам қилишлари керакми ёки йўқ?\nБаҳс иштирокчилари асли марғилонлик, бугунги кунда Россияда ишлаётган 37 ёшли олий маълумотли ҳуқуқшунос Адҳамжон Абдуллаев ва унинг оппоненти Швецияда яшаётган ўзбекистонлик 27 ёшли Ислом.\nАдҳамжон Абдуллаев: Наврўз ўзбекларнинг байрами, ҳам миллий байрами, ҳам мусулмонлар байрами ва бу байрам қилиниши керак.\nИслом: Бу байрамнинг исломга ҳеч қандай алоқаси йўқ. Агар биз ислом нуқтаи назаридан ва Ўзбекистонда яшаётган мусулмонлар назаридан келиб чиқадиган бўлсак, бу байрамнинг қилинишига мен йўқ деб жавоб бераман.\nАдҳамжон Абдуллаев: Шуни сабабларини тушунтириб беринг...\nИслом: Сабабга қарайдиган бўлсак, бу байрамнинг келиб чиқиши тарихига қарашимиз керак. Бизнинг ўзбеклар исломдан олдин ўтга сиғинадиганлар эди, бу шулардан қолган байрам. Ислом ҳукмрон бўлгандан кейин бу нарсалар бизда байрам қилинмасди. Чунки ислом ҳукмрон эди. Исломнинг ўз байрамлари бор. Ўзбекистонликлар учун бу байрам ҳаром...\nАдҳамжон Абдуллаев: Сиз келтирган асослар ўринсиз. Сиз ҳозир бутун ўзбекистонликлар ўтказаётган байрамни ҳаром деяпсиз, сиз ўзи қайси мазҳабдансиз, ваҳобиймисиз ёки Тоҳир Йўлдошни қавмиданмисиз. Имом Аъзам мазҳабида Наврўз ҳалол байрам...\nИслом: Биринчидан¸ сиз шахсиятга ўтманг. Сизга ҳеч ким ҳуқуқ бергани йўқ шахсиятга тил теккизишга. Иккинчидан, мен ҳам Имоми Аъзам мазҳабиданман. Наврўз қайси мазҳабга таалуқли деган савол берилмайди бу ерда....


Жанубий Осиёдаги табиий офат тафсилотлари\n01 март 2021, Тошкент вақти: 12:00\nКуни кеча Жанубий Осиёдаги Шри-Ланка, Индонезия, Ҳиндистон, Малайзия ва Таиландда содир бўлган кучли зилзила ва унинг ортидан келган тўфон оқибатида қурбон бўлганлар сони 23 минг кишига етди. Ҳозирда бу мамлакатларда қутқарув ва қидирув ишлари олиб борилмоқда, қурбонлар сони эса вақт сайин ошиб бораяпти. Табиий офат туфайли уй-жойларини йўқотган, бошпанасиз қолган аҳоли сони 1 миллиондан ортиқ, деб хабар қилинмоқда.\nЖаҳон оммавий ахборот воситалари орқали намойиш этилаётган лавҳаларни кузатар экансиз, улардаги манзара кучли сув тошқини содир бўлгандек тасаввур уйғотади. Мутахассислар эътирофича, дастлаб, Рихтер ўлчови бўйича 8 – 9 баллик зилзила содир бўлгани ва унинг ортидан кучли тўфон бошлангани табиий офатни жуда даҳшатли фожеага айлантирди.\nШри-Ланка, Индонезия, Ҳиндистон, Малайзия ва Таиланд давлатларининг соҳилбўйи ҳудудлари кучли ер силкинишидан сўнг кучли сув тўлқини остида ҳам қолди. Зилзила Индонезия пойтахти Жакарта шаҳридан 1600 километр шимоли-ғарбда, денгиз сатҳидан 40 километр чуқурликда содир бўлди ва кучли сув тўлқинлари билан атрофга тарқалди. Айрим ҳудудларда сув тўлқинининг баландлиги 10 метрдан ортди.\nҲозирда расмий маълумотларга кўра, Шри-Ланкада тахминан 12 минг одам нобуд бўлган. Мамлакат президенти Чандрика Кумаратунжа табиий фалокат туфайли ёрдам сўраб, халқаро жамоатчиликка юзланди. Шри-Ланкалик фуқаролардан бири ҳодисани шундай тасвирлайди:\n“Менинг ва икки ўғилим сув тўлқини денгиздан қандай ёпирилиб келаётганини ўз кўзларимиз билан кўрдик. Бу жуда катта ва шиддатли тўлқин эди. Сув тўлқини орасида ҳар хил буюмлар ҳам бор эди”.\nСўнгги маълумотларга кўра, Индонезияда 4350 одам нобуд бўлган. Ҳиндистонда эса 2000 дан ортиқ киши нобуд бўлгани расман хабар қилинмоқда. Ҳиндистондаги Мадрас шаҳрида яшовчи бир балиқчи фожеа ҳақида бундай ҳикоя қилади:\n“Зилзиладан сўнг биз уйда қолган эдик. Бирдан уйимизга сув ёпирилди. Бу сув тўлқини шунақа улкан эдики, қирғоқдаги одамларда қочиш учун ҳеч қанақа имкон қолмади. Қирғоқда ўйнаб юрган кўпгина болалар нобуд бўлди. Кексалар нобуд бўлди”.\nҲиндистон Бош вазири Манмохан Сингх мамлакат ҳарбий кучлари тўла сафарбар қилинганини маълум қилди. Фожеа муносабати билан ўказилган матбуот анжуманида эса Ҳиндистон Ички ишлар вазири Шивраж Патил бундай билдирди:\n“Табиий офатдан жабр кўрган штатлар раҳбарияти аҳолига ёрдам кўрсатиш учун бор имкониятларини ишга солаяпти. Ҳозир қанча одам жабр кўрди ва уларга қандай ёрдам керак, бунинг учун қанча маблағ керак, шуни аниқлаяпмиз”.\nТабиий офатга дуч келган Таиланд ва Малайзияда эса ҳозир айни сайёҳлар келадиган мавсум эди. Бу икки давлатнинг соҳилбўйи ҳудудларидаги пляжлар сайёҳлар билан тўлиб-тошганди. 10 метрлик сув тўлқини эса айнан Таиланднинг дунёга танилган Пхукет пляжига ёпирилди. Бу пляжда сув тўлқини остида қолиб, 120 одам нобуд бўлгани, мингга яқини жароҳатлангани расман хабар қилинмоқда. 800 дан ортиқ сайёҳ ва маҳаллий аҳоли бу ҳудудлардан кўчирилди. Таиланд Бош вазири Тақсин Синаватра:“Бизнинг мамлакатимизда шу вақтгача бу қадар аянчли фалокат содир бўлмаган эди”, - деб билдирди.\nМутахассислар охирги 40 йил ичида Жанубий Осиёда бундай кучли ер қимирлаши содир бўлмаганини эътироф этишмоқда. Сўнгги марта шундай зилзила 1964 йили Аляскада содир бўлган. Ўшанда зилзила кучи Рихтер ўлчови бўйича 9.2 баллни ташкил этган эди.\nХалқаро жамоатчилик ва дунё мамлакатлари Жанубий Осиёнинг ер қимирлашидан азият чеккан давлатларига ҳамдардлик билдирмоқда ва ўз кўмагини жўнатмоқда. Бирлашган Миллатлар Ташкилоти жабр кўрган мамлакатларга халқаро ёрдам кўрсатиш бўйича махсус ишчи гуруҳини таъсис этди. Европа Иттифоқи эса жабр кўрган мамлакатларга уч миллион доллар миқдорида маблағ жўнатишини маълум қилди. Гуманитар ёрдам жўнатишини маълум қилган мамлакатлардан бири, жумладан, Россия фавқулодда вазиятлар вазирлиги расмийси яқин кунлар ичида гуманитар ёрдам ортилган икки самолёт Шри-Ланка ва Индонезияга етиб боришини маълум қилди.\nШу ўринда эслатиб ўтиш мумкин, ўтган йили Эроннинг Бам шаҳрида кучли зилзила содир бўлган эди. 32 мингга яқин одам нобуд бўлган эди, 18 мингга яқин одам эса жароҳатланган эди. Шунингдек, ўтган йили содир бўлган яна бир кучли зилзила Жазоирда қайд этилган. Унда 2300 га яқин одам нобуд бўлган эди.


Паст Дарғомдаги марказий шифохона қачон таъмирланади? - zarnews.uz\nПаст Дарғом тумани тиббиёт бирлашмаси 520 ўринга мўлжалланган бўлиб, унда 2500 нафардан ортиқ ходим ишлайди.\n- Бирлашмага қарашли 24 та қишлоқ врачлик пункти, юқумли касалликлар шифохонаси ҳамда марказий шифохона таъмирга муҳтож, - дейди тиббиёт бирлашмаси бошлиғи вазифасини бажарувчи Баҳром Султонов. – Масалан, тумандаги марказий шифохона 10 йилдан буён таъмирланмаган. Шу боис канализация қувурлари ёрилиб, сув сизиб чиқиши оқибатида шифохонанинг ертўла қисми захлаб кетган. Шунингдек, ертўлада электр симлари очилиб, носоз ҳолатга келиб қолган.\nТуманда 2013 йил фойдаланишга топширилган 40 ўринга мўлжалланган юқумли касалликлар шифохонасининг ташқи қисми ва қозонхонаси ҳам таъмирга муҳтож.\n- Бинонинг фасади таъмирланмаганига икки йилдан ошди, - дейди юқумли касалликлар шифохонаси бўлими бошлиғи Аҳрор Суюнов. – Шу туфайли девор юзаси қўпорилиб тушмоқда. Қор-ёмғирли кунларда қозонхона деворларига шикаст етиб, ичкарига сув тўпланмоқда ва иситиш тизимида муаммолар кузатиляпти.\nПаст Дарғом тумани янги қиёфага кираётгани яхши. Бу жараёнда марказий шифохонага ҳам эътибор қаратилса, айни муддао бўларди.\nТеглар: шифохона Паст Дарғом тумани


ТУМАНИМИЗНИНГ ИККИ НАФАР ЎҚИТУВЧИСИ "ЎЗБЕКИСТОН ХАЛҚ ТАЪЛИМИ АЪЛОЧИСИ" КЎКРАК НИШОНИ БИЛАН ТАҚДИРЛАНДИ - Амударё тумани ҳокимлиги расмий сайти\nТУМАНИМИЗНИНГ ИККИ НАФАР ЎҚИТУВЧИСИ "ЎЗБЕКИСТОН ХАЛҚ ТАЪЛИМИ АЪЛОЧИСИ" КЎКРАК НИШОНИ БИЛАН ТАҚДИРЛАНДИ\n15 октябрь, 11:03 Туман янгиликлари\nБиз ким бўлишимиздан, неча ёшда бўл бўлишимиздан қатъий назар, ўзимизни доимо қарздордай ҳис қиладиган, кўнглимиз ардоғида яшайдиган инсонларимиз бор. Улар ота-онамиздай азиз ва мўътабар бўлган инсонлар – устозларимиздир.\nҲар бир инсон камолотида устоз-мураббийларнинг хизматлари беқиёсдир. Шу боисдан ҳам мамлакатимизда ўқитувчиларга юксак ҳурмат-эҳтиром кўрсатилади, моддий қўллаб-қувватланиб, мавқеи юксалтирилмоқда.\nДунё иморатлари ичида энг улуғи мактаб, касбларнинг энг шарафлиси муаллимлик, деган сўзни кўп эшитамиз. Бироқ шуниси аниқки, муаллим ўқувчиларни ўз фарзандларидай яхши кўриб, сидқидилдан уларни саводли қилишга интилмаса, кўнглига йўл топиб, илм дунёси сари етаклай олмаса, касб шарафига эриша олмайди.\n26-сонли мактабни тугатган Акбарали Шомуродов ўқитувчилар оиласида туғилиб вояга етганлиги учун машаққатлардан чўчимай ўқитувчи бўлишга аҳд қилди. Шу ниятда Нукус Давлат Педагогика институтини тугатди.\nИнсон ҳаётида шундай лаҳзалар бўладики, таассуротлари бутун умрингга татийди. 2000 йилнинг 2 сентябри Акбаралининг ҳаётида ана шундай лаҳзаларни ҳадя этди. Олийгоҳни тугатиб қайтган ёш муаллим ўша куни ўзи таълим олган 26-сонли мактабда илк дарсини ўтган эди.\nАкбарали орадан вақтлар ўтиб, анча тажриба тўплаган, оиласида устозлик мақомига эришиш машаққатлари ҳақида кўп насиҳатлар эшитган бўлса-да, у ҳар бир дарсига худди имтиҳонга киргандек тайёргарлик кўриб, болаларга ўргатадиган мавзуси юзасидан кенгроқ маълумотлар тўплаб киради. Эҳтимол шундандир, ўқувчилари орасида таълим берган фанига қизиқувчилар кўпайди, иқтидорли ўқувчилар билан алоҳида шуғулланиб, салоҳиятини юксалтиришга интилди. Натижада кўп ўтмай тажрибали устозлари қаторида унинг ҳам номи тилга олинадиган бўлди.\nАкбарали Шомуродов 2000-2009 йилларда ўқитувчи, 2009-2011 йилларда 26-сонли мактаб директорининг ўқув ишлари бўйича ўринбосари сифатида фаолият юритди. У айни кунда ҳам ўзи туғилиб ўсган маҳалласи ёшларига меҳнат-информатика фанидан дарс бермоқда.\nУнинг халқ таълими соҳасига қўшаётган муносиб ҳиссаси эътиборга олиниб, “Ўзбекистон Халқ таълими аълочиси” кўкрак нишони билан тақдирланди. Бу хушхабар уни, оила аъзоларинигина эмас, бутун мактаб ўқитувчилар жамоасини жуда қувонтирди. Боиси, жамоанинг кўпчилик аъзолари унга таълим берган устозлардир.\nШундай шарафга эга бўлган ўқитувчилардан яна бири 84-сонли умумий ўрта таълим мактабида психолог вазифасида ишлаётган ёш, интилувчан ва фидойи ўқитувчи Нигора Сапаровадир. У 2009 йил Нукус Давлат Педагогика институтининг педагогика-психология факультетини муваффақиятли тугатиб чиқди.\nУ ўзи танлаган касби бўйича меҳнат фаолиятини 2009 йилда Хўжайли туманидаги 60-сонли мактабда бошлади. 2010-2013 йилларда Хўжайли тумани Халқ таълими муассасалари фаолиятини методик таъминлаш ва ташкил этиш бўлимида психолог, 2013-2016 йилларда туманимиздаги 8-сонли ихтисослаштирилган мактабда, 2016-2019 йилларда 20-сонли мактабда психолог бўлиб ишлади. 2019 йилдан бери эса 84-сонли мактабда ўз фаолиятини давом эттирмоқда.\nНигора ёш бўлса-да, болалар билан ишлашишда, уларнинг кўнглига йўл топиб, сидқидилдан таълим олишга йўналтиришда ўзига хос қобилиятга эга. Ўқувчилар орасида турли муҳим саналар шарафига тадбирлар ташкил этиб, эътиборини қозона олади, касблар ҳақида, элимизнинг обрў-эътиборли кишилари иштирокида ташкиллаштирган суҳбатлари, одоб-ахлоқ мавзусидаги тадбирлари ўқувчиларнинг ўз келажагини тўғри танлашларига кўмак бераётир.\nИнтилувчан педагоглар – Акбарали Шомуродов ва Нигора Сапароваларни Ўзбекистон Халқ таълими аълочиси кўкрак нишони билан тақдирланганлиги билан қизғин қутлаб, келгуси ишларида ҳам ютуқлар тилаб қоламиз.


БМТ бутун дунёда 20 март куни нишонланадиган Халқаро бахт кунида давлатларнинг бахтиёрлик бўйича навбатдаги рейтингини эълон қилди. Эътиборлиси, Ўзбекистон ушбу рейтингда 38-ўринни эгаллаб, МДҲ давлатлари ўртасида етакчи деб топилган.\nБу ҳақда World Happiness Report ҳисоботида маълум қилинган.\nРейтингда учинчи йил қаторасига Финляндия етакчилик қилмоқда. У энг бахтли давлат деб топилган. Юқори ўнталикдаги кейинги ўринларни Дания, Швейцария, Исландия, Норвегия, Нидерландия, Швеция, Янги Зеландия, Австрия ва Люксембург эгаллаган.\nШунингдек, етакчи давлатлардан Буюк Британия 13-ўринни, Германия 17-ўринни, АҚШ 18-ўринни, Франция 23-ўринни, Россия 67-ўринни, Хитой 94-ўринни эгаллаган.\nЭътиборлиси, Ўзбекистон рейтингнинг 38-ўрнидан жой олиб, МДҲ давлатлари орасида етакчи бўлди. Марказий Осиё давлатларидан Қозоғистон 50-ўринни, Тожикистон 71-ўринни, Қирғизистон 74-ўринни ва Туркманистон 95-ўринни эгаллаган.\nЭнг бебахт давлатлар деб Ҳиндистон, Малави, Яман, Ботсвана, Танзания, Марказий Африка Республикаси, Руанда, Зимбабве, Жанубий Судан, Афғонистон топилган.\nРейтингга ҳаммаси бўлиб 153 та давлат киритилган бўлиб, мутахассислар улардаги аҳоли жон бошига ялпи ички маҳсулот даражаси, умр кўриш давомийлиги, аҳолининг ижтимоий қўллаб-қувватланиши, сахийлик, коррупция даражаси, фуқароларнинг муҳим қарорларни мустақил қабул қилишдаги эркинлиги ва бошқа кўрсаткичларни ҳисобга олишади. Ушбу кўрсаткичлар 10 баллик шкала бўйича баҳоланиб, сўнгра ҳар бир давлат учун ўртача балл чиқарилади.\nWorld Happiness Report (Бахтиёрлик тўғрисидаги ҳисобот) БМТнинг барқарор ривожланиш ечимларини излаш бўлими томонидан ҳар йил тузилиб келинади. Ушбу ҳисобот илк бор 2012 йилда эълон қилинган.\n20 март бутун дунёда Халқаро бахт куни сифатида нишонланади. Ушбу кун БМТ Бош ассамблеясининг 2012 йил 28 июндаги резолюцияси билан таъсис этилган.


Тошкентда нотариуслар 6 млн., Фарғона 4,5 млн., Самарқандда эса 4 млн. сўм ойлик олмоқда. Нега? - Халқ сўзи\n13:54 25 Октябр 2018 Жамият\nАдлия вазирлиги томонидан ушбу муаммога барҳам бериш мақсадида республика бўйича нотариал идоралар ходимлари сонини 665 нафарга кўпайтирди. Шунингдек, 69 та янги давлат нотариал идораси очилиши кўзда тутилмоқда”, дейилади вазирлик берган маълумотларда.\nЭндиликда ушбу янги таъсис этилган нотариус лавозимлари алоҳида танлов ўтказиш орқали малакали мутахассислар билан тўлдирилади.\nЯнгиликлардан яна бири шуки, 2019 йил 1 январдан кучга кирадиган қонунчиликка киритилган ўзгаришга кўра, судья лавозимида 5 йил ёки нотариус ёрдамчиси лавозимида 3 йил ишлаган шахсларга нотариал идорада стажировка ўташ талаб қилинмайди.\nМаълумот учун, бугунги кунда нотариуслар ойлик лавозим маошлари (барча устамалар ва пуллик хизматлардан келиб тушадиган даромадлар билан ҳисоблаганда, солиқлар тўлангандан сўнг) 4 млн. сўмни ташкил этмоқда. Хусусан, Тошкент шаҳрида 6 млн. сўмни, Самарқанд вилоятида 4 млн. сўмни, Фарғона вилоятида 4,5 млн. сўмга тенг.\nУшбу ойлик маош миқдори нотариал идора томонидан кўрсатилган хизматлар ҳажмида келиб чиқиб янада кўпроқ бўлиши ҳам мумкин. Бу эса коррупциянинг олдини олишда ҳам муҳимдир.


8 ой аввал 1330 Абдулазиз Мўмин\nЭҳтиросли ва ҳиссиётли муҳаббат ўзгарувчан бўлиб, манфаат ёки кўзланган мақсад рўёбга чиқмаса, тезда заволга учрайди ва уни барбод қилиш ҳам осон бўлади. Аммо иймоний муҳаббат виқорли тоғлар каби қалбга мустаҳкам ўрнашган бўлади, чунки у инсон тақдири ва келажак ҳаётига тааллуқли бўлади. Шунинг учун иймоний муҳаббат ўз эгасининг бутун умри давомида ҳамроҳига айланиб, ундан сира айрилмайди. Бу муҳаббатнинг мезони, ҳақиқати ва маъноси бор. У ҳамиша аниқ далил, ишончли ҳужжат ва муайян масъулият талаб қилади. Бу маънолар Расулуллоҳ соллаллоҳу алайҳи васаллам Робби ҳузуридан келтирган барча кўрсатмаларга эргашишда ўз ифодасини топади, чунки Аллоҳ таоло: «Айт: «Агар Аллоҳни севсангиз, менга эргашингиз. Шунда Аллоҳ сизларни севади ва гуноҳларингизни мағфират қилади. Аллоҳ кечирувчи ва раҳмлидир», дея марҳамат қилган.\nЭргашиш Пайғамбар алайҳиссаломга ёрдам бериш, қарши чиқишдан қўрқиш, у зотни қўллаб-қувватлаш, суннатларини ҳимоя қилиш, шариатларига бўйсуниш, доимо эслаш ва тафаккур қилиш, ҳаммадан кўпроқ севиш билан юзага чиқади. Ушбулар муҳаббатнинг самара ва натижаларидир.\nМуҳаббат аслида ўзига ёққан нарсага мойил бўлишдир. Бу мойиллик гоҳида тарафкашликка, миллатчиликка, гуруҳбозликка, ҳаддан ошишга олиб боради. Инсон табиати асосан гўзаллик, ахлоқ ва яхшиликни севишга мойил бўлади. Пайғамбар алайҳиссаломда ҳар қандай одамда муҳаббат уйғонишига сабаб бўладиган уч жиҳат мавжуд. Хушсуратлик ва комил ахлоқ борасида у зот энг мукаммал ва энг юксак даражада эдилар. Бу ҳақиқат ҳаммага маълум ва машҳурдир. У зотга гўзалликнинг барчаси берилган эди.\nУ зотнинг умматларига дунёвий, диний ва ухровий яхшиликлари сонсиз-саноқсиздир. Пайғамбар алайҳиссалом Аллоҳ таоло сифатлаганидек мўминларга меҳрибон, раҳмли ва шафқатли эдилар. Башариятни ҳидоятга бошлаш, азобдан қутқариш учун оламларга раҳмат қилиб юборилган эдилар. Иймон аҳлига жаннат хушхабарини берувчи, осийларни жазодан огоҳлантирувчи, Аллоҳга даъват қилувчи эдилар. Уларга Қуръонни тиловат қилар, ўзларининг ўгитлари, панду насиҳатлари билан уларни поклар, Китоб (Қуръон) ва ҳикматни ўргатар эдилар.\nЖамики мўмин ва мўминаларга Расулуллоҳ соллаллоҳу алайҳи васалламнинг яхшиликларидан ҳам қадрлироқ яхшилик борми? Бутун мусулмонларга у зотнинг инъомларидан ҳам манфаатлироқ инъом борми? У зот уларни ҳақ йўлга бошладилар, залолатдан нурга чиқардилар, қўлларидан тутиб тўғри йўлдан етакладилар, дунё, дин ва охират ишларини танитдилар. Охиратда уларни шафоат қиладилар, уларнинг фойдасига гувоҳ бўладилар, ҳисоб-китоб пайтида ҳимоя қиладилар. Буларнинг барчаси шаръий, ақлий ва одоб жиҳатдан Расулуллоҳ соллаллоҳу алайҳи васалламни севишни тақозо этади. Шу дунёда ўзига бир-икки марта нафи теккан ёки мушкул ҳолатдан қутқарган, моли ва жонига зарар етишдан сақлаб қолган кишини қанчалик яхши кўриб, эъзозланади. Шундай экан, кўпдан-кўп неъматлар туҳфа этган, абадий ҳалокатдан халос этган зот Муҳаммад мустафо соллаллоҳу алайҳи васаллам муҳаббат қўйишга ҳақли эмасми?!\nОдамлар ўз халқи учун фидойи, кўп фойда келтирган ёки уларни ёмонликдан ҳимоя қилган ҳокимни яхши кўрадилар, инсониятга дунё ва охират яхшиликларини тортиқ этган зот – Пайғамбаримиз алайҳиссалом яхши кўришга муносиброқ ва лойиқроқдир.\nПайғамбар соллаллоҳу алайҳи васалламнинг замонлар оша то қиёматгача келадиган барча авлодларга узлуксиз етиб турадиган манфаатлари Аллоҳ таолонинг ушбу сўзида баён этилган: «У Зот саводсизлар орасига ўзларидан бўлган, уларга (Унинг) оятларини ўқиб берадиган ва уларни поклайдиган ҳамда Китобни ва ҳикматни ўргатадиган Расулни юборди. Ҳақиқатан, улар илгари аниқ залолатда эдилар. Улардан бошқаларга – улар етиша олмаганларга ҳам. У Зот азиз ва ҳакимдир».\nАллоҳ таоло Муҳаммад соллаллоҳу алайҳи васалламни саводсиз арабларга пайғамбар қилиб юборди. У зот Қуръонни тиловат қилиб, ширк, нотўғри эътиқод, ёмон амал ва ахлоқлардан уларни покладилар. Аллоҳнинг каломини, суннатни, шариат ва унинг мақсадларини таълим бердилар. У зот юборилишларидан аввал улар залолатда, жаҳолат ботқоғида эдилар. Расулуллоҳ соллаллоҳу алайҳи васаллам араблардан бошқа халқлар, миллатлар ва қавмларга – бутун инсониятга юборилган Алллоҳнинг элчисидир.\n Жумуъа сураси, 2–3-оятлар.


“Расулуллоҳ соллаллоҳу алайҳи ва саллам қиёматда менга шафоатчи ва гувоҳ бўлсинлар, десангиз…” туркумидан 8- ҳадис “Мусулмоннинг ҳурмати” — KUKALDOSH.UZ\nعَنِ ابْنِ عُمَرَ رَضِيَ اللهُ عَنْهُمَا أَنَّ رَسُولَ اللهِ صَلَّى اللهُ عَلَيْهِ وَسَلَّمَ قَالَ: «أُمِرْتُ أَنْ أُقَاتِلَ النَّاسَ حَتَّى يَشْهَدُوا أَنْ لا إِلَهَ إِلا اللهُ وَأَنَّ مُحَمَّدًا رَسُولُ اللهِ، وَيُقِيمُوا الصَّلاةَ، وَيُؤْتُوا الزَّكَاةَ، فَإِذَا فَعَلُوا ذَلِكَ عَصَمُوا مِنِّي دِمَاءَهُمْ وَأَمْوَالَهُمْ إِلا بِحَقِّ الإِسْلامِ، وَحِسَابُهُمْ عَلَى اللهِ تَعَالَى». (رواه البخاري و مسلم)\nИбн Умар разияллоҳу анҳудан ривоят: Расулуллоҳ соллаллоҳу алайҳи ва саллам дедилар: «Инсонлар «Аллоҳдан ўзга илоҳ йўқ ва Муҳаммад Унинг Расулидир» деб гувоҳлик бериб, намозни адо этмагунларича ва закотни бермагунларича, улар билан жанг қилишга буюрилдим. Агар одамлар юқоридагиларга амал қилсалар, мендан қонлари ва молларини омон сақлаган бўладилар. Фақат Ислом ҳаққи бундан мустасно. Уларнинг ҳисоб-китоби эса Аллоҳ таолога ҳаволадир». (Бухорий ва Муслим ривоятлари).\nАллоҳдан ўзга илоҳ йўқ ва Муҳаммад унинг Расули деб гувоҳлик бермоқ;\nНамозни барча қонун-қоидалари билан тўкис адо қилмоқ;\nЗакотни ҳақдор кишиларга бермоқ.\n— Икки шаҳодатни тил билан айтган кишининг жони ҳам, моли ҳам омонда бўлади\nРасулуллоҳ соллаллоҳу алайҳи ва саллам мусулмон бўлиш умидида ҳузурларига келган кишилардан фақат икки шаҳодатни қабул қилиб олардилар.\nУсома ибн Зайд разияллоҳу анҳу «Ла илаҳа иллаллоҳ» калимасини айтган кишини ўлдириб қўйганида Пайғамбар алайҳиссалом унга қаттиқ дашном берган эдилар.\nЮқоридаги ҳамма ҳадислар саҳиҳ ва улар ўртасида қарама-қаршилик йўқ. «Агар тавба қилсалар ва намозни тўкис адо этиб, закотни берсалар, уларнинг йўлларини очиб қўйингиз». (Тавба сураси, 5-оят); «Энди агар тавба қилсалар ва намозни тўкис бажо қилиб, закотни адо қилсалар, у ҳолда диндош биродарларингиздир». (Тавба сураси, 11-оят).\nҚуйидаги ҳадисда ушбу ҳукм очиқ баён этилган: Умму Салама разияллоҳу анҳодан ривоят: Расулуллоҳ соллаллоҳу алайҳи ва саллам дедилар:\n— Ё Расулуллоҳ! Уларга қарши уруш қилмаймизми? — деб сўрашди саҳобалар.\n— Исломнинг барча арконларини тарк этган кишининг ҳукми\nИбн Шиҳоб Зуҳрий Ҳанзала ибн Али ибн Асқоъдан ривоят қилади: «Абу Бакр разияллоҳу анҳу Холид ибн Валид разияллоҳу анҳуни жиҳодга жўнатар эканлар, унга беш нарса учун уруш очишни тайинладилар. Халифа буйруғига кўра беш рукннинг биттасини тарк этган кимсага қарши худди беш рукннинг барчасини тарк этганга қарши уруш очилганидек жанг қилинарди. Бу рукнлар: Аллоҳдан ўзга илоҳ йўқ ва Муҳаммад Унинг Расули деб гувоҳлик бериш, намозни қоим қилиш, закотни адо этиш, Рамазон рўзасини тутиш ва ҳаж зиёрати».\n— Матлуб иймон\n— Ҳадислардаги «Фақат унинг ҳаққи бундан мустасно» лафзининг маъноси\nАбу Бакр разияллоҳу анҳунинг намоз ўқиш ва закот беришни ана шу ҳақ ичига киритганлари юқорида айтиб ўтилди. Баъзи олимлар рўза ва ҳажни тарк қилишни ҳамда ўлим жазоси белгиланган гуноҳларни қилишни ҳам мазкур ҳақ доирасига киритишган. Анас разияллоҳу анҳудан ривоят: Расулуллоҳ соллаллоҳу алайҳи ва саллам дедилар:\n— Унинг ҳақларига нималар киради? — деб сўрашди.\nИбн Ражаб ҳадис сўнгидаги сўзларни Анас ибн Моликка тегишли деганлар. Баъзилар мазкур ривоятни бутунлай Анас разияллоҳу анҳуга мансуб дейишган. Аммо Абдуллоҳ ибн Масъуд разияллоҳу анҳудан нақл қилинган қуйидаги ривоят ушбу ҳадис мазмунини қувватлайди: Расулуллоҳ соллаллоҳу алайҳи ва саллам дедилар: «Аллоҳдан ўзга илоҳ йўқ деб ва Мени Аллоҳнинг Расули деб гувоҳлик берган мусулмон кишининг қони фақат қуйидаги уч ҳолатдагина ҳалол бўлади: оилали бўла туриб зино қилса, жонга-жон, яъни бир мусулмонни қасддан ўлдирса ва жамоадан ажралиб, диндан чиқса». (Бухорий ва Муслим ривоятлари).\n— Охиратда ҳисоб-китоб қилмоқ Аллоҳ азза ва жаллага ҳаволадир\nРасулуллоҳ соллаллоҳу алайҳи ва саллам зиммаларидаги вазифа — мўминларга жаннат хушхабарини, кофирларга эса Охират азобини эслатиш, холос. «Бас, сиз панд-насиҳат қилинг! Зотан, сиз фақат бир панд-насиҳат қилгувчидирсиз, холос. Сиз уларнинг устида зўравонлик билан ҳукм юргизувчи эмассиз. Илло ким юз ўгириб, кофир бўлса, у ҳолда Аллоҳ уни энг катта азоб билан азоблар! Зеро, уларнинг қайтишлари ёлғиз Ўзимизгадир. Сўнгра уларни ҳисоб-китоб қилиш ҳам ёлғиз Ўзимизнинг зиммамиздадир!» (Ғошия сураси, 21-26-оятлар); Расулуллоҳ соллаллоҳу алайҳи ва саллам Холид ибн Валид разияллоҳу анҳуга дедилар: «Мен одамлар қалбини ёриб кўришга буюрилмаганман!» (Бухорий ва Муслим ривоятлари).\n— Мусулмонларнинг моли ҳам, жони ҳам Ислом шариатида ҳимоя этилгандир.\nҲикояларда акс этган 40 оят: 9-оят Яхшиликнинг мукофоти


Россиялик пардозчи тошкентлик қизалоқ даволаниши учун маблағ йиға бошлади - Фарғона.Ру ахборот агентлиги\nРоссиялик пардозчи тошкентлик қизалоқ даволаниши учун маблағ йиға бошлади\n03.10.2018 12:00 msk\nЭльвира. Гоар Аветисян томонидан Instagramга жойлаштирган фото\nРоссиялик визажист (юз пардозчиси) Гоар Аветисян тошкентлик қизчанинг даволаниши учун ҳайрия йўлида пул йиғаётганини эълон қилди. Унинг беш миллиондан ортиқ мухлисларга эга Instagramдаги саҳифасида мана шу ҳақда маълумот жойлаштирилган.\nАветисяннинг сўзларига кўра, у тошкентлик ўн ёшли Эльвиранинг онаси билан Москва шифохонасида танишиб қолган. Гоар бу ерда август ойида болалар учун байрам уюштирган. Қизалоқнинг онаси визажист олдига келиб, фарзанди ҳеч қачон оғримагани, январда эса оёғи оғрий бошлаганини айтади. Текширувлар қизалоқ умуртқаси ёнида ўсма пайдо бўлганини аниқлаган. Тошкентда врачлар қизни даволамоқчи бўладилар, лекин охир-оқибат бунинг иложини тополмай Эльвирани уйига кетишига рухсат берадилар. Лекин қизнинг оиласи Москвадан врачлар топишади. Бироқ, даволанишга 8 миллион рубль миқдорида пул керак, қизнинг ота-онаси 3 миллион маблағ йиққанлар. Instagramда Гоар Аветисян эълон берганидан сўнг бир кечада қолган 5 миллион рублдан 1,4 миллиони йиғилган.\nБундан аввал Гоар Аветисян тожикистонлик уч ёшли Муҳаммадни даволаш учун 3,8 миллион рубль пул йиққанди. Болага гепатобластома ташхиси қўйилиб, унга жигар трансплантацияси керак бўлган. Муҳаммаднинг отаси донор бўлишга рози бўлади, лекин оиланинг бундай мураккаб операция учун пули бўлмаган.\nИнсонлар ташқи қиёфасини кескин ўзгартиришга қодир машҳур визажист Аветисян ҳайрия ишлари билан ҳам шуғулланади. Гоар кўпинча юзида чандиғи бор, бетоб ёки оғир шароитда яшаётган аёлларга бепул макияжлар қилади. 2017 йил декабрда Қозоғистонга сафар қилган Гоар Аветисян Дана исмли бир қизнинг гўзал ташқи кўринишга эга бўлишига ёрдам беради. Дана оғир касал бўлиб, унинг узоғи билан беш-олти йил умри қолганди.


Хитойлик жуфтлик 80 йиллик турмушдан кейин илк никоҳ суратларини олдирди\n19:53 / 26.07.2016\nХитойлик жуфтлик Сун Цинлинь ва Сун Лиши 80 йиллик турмушдан кейин илк никоҳ фотосессиясини олдирди. 102 ёшли эр ва 99 ёшли рафиқа Аньхой вилоятида яшайдилар. Уларнинг 6 фарзанди, 5 набираси ва 4 эвараси бор, деб хабар бермоқда People нашри.\nБобо ва момонинг айтишича, уларнинг никоҳ маросими 1936 йилда ўтган ва унча тўкин-сокин бўлмаган: столда бор-йўғи учта ликопчада таом бўлган.\nШунинг учун жуфтлик 23 июлда биргаликдаги турмушининг 80 йиллигини нишонлаш вақтида илк никоҳ суратларини олдирдилар. Жуфтликка ўнлаб кўнгиллилар ёрдам бердилар, деб ёзмоқда Daily Mail нашри.\nИжтимоий тармоқлар фойдаланувчилари бундай узоқ турмушни муносиб баҳолашди ва кексаларга соғлиқ ва кўп йил умр кўришларини тилаб қолишди. "Улар шунчалик узоқ бирга яшашгандан чинакамига бахтиёрман", деб айтди фойдаланувчилардан бири. Яна бир фойдаланувчи жуфтликни "ёқимтой" деб атади.


КОНСЕРВА — БУ ЗАХАРМИ? » Кармана овози\nКармана овози » ТИББИЁТ » КОНСЕРВА — БУ ЗАХАРМИ?\nБулим: ТИББИЁТ 9-12-2016, 17:50\nКундалик ҳаётимизда сабзавот, мева ва қўзиқоринларни консервалаш усулидан кенг фойдаланганимизда санитар нормаларга кўп ҳолларда амал қилмаймиз. Консервани нотўғри тайёрлаш ва сақлаш ҳатто баъзан ўлим билан якунланиши мумкинлиги, озиқ-овқатдан захарланиш – ботулизмга сабаб бўлишидан хабаримиз ҳам йўқ.\nЭҳтимол, сиз бу касаллик ҳақида биринчи марта эшитаётган ёҳуд ҳеч қандай маълумотга ҳам эга эмасдирсиз. Бироқ, орамизда айнан шу хасталик оқибатида аҳволи оғирлашиб, шифохонага тушиб қолган кишилар ҳам учраб туради.\nЖаҳон соғлиқни сақлаш ташкилотининг маълумотларига кўра, ботулизм оғир, ҳатто ўлимга ҳам олиб келиши мумкин бўлган, аммо кам кузатилувчи касаллик ҳисобланар экан. Бу овқатдан захарланиш бўлиб, одатда зарарланган таомдаги юқори фаолликдаги нейротоксинлар оқибатида юзага келади.\nКасаллик белгиларининг сабаби фақат бактерия бўлмай, балки у ишлаб чиқарувчи токсинлар ҳам ҳисобланади. Симптомлар одатда 12-36 соат (камида 4 соат ва узоғи билан 8 кун) ўтиб, юзага келади. Касалликнинг илк белгилари чарчоқ, ҳолсизлик ва одатда кўзнинг хиралашиши оқибатида бош айланиши, оғизнинг қуриши, шунингдек, ютиниш ва нутқнинг қийинлашиши ҳисобланади. Шунингдек, қайт қилиш, диарея, қабзият ва қориннинг шишиши ҳам кузатилиши мумкин. Касаллик ривожланиб, боргани сари бўйин ва қўлларда ҳолсизлик, шундан сўнг нафас олиш мушаклари ва тананинг пастки қисми мушакларининг зарарланиши юзага келади. Фалажланиш нафас олишнинг қийнилашувига сабаб бўлади.\nУй шароитида тайёрланган консерва маҳсулотлари аксарият ҳолларда хавфсизлик талабларига жавоб бермаслиги мумкин. Уларнинг хавфсизлиги ҳеч бир кўринишда кафолатланмаган. Шунга кўра, ҳар бир кишидан уй шароитида консервалар тайёрланаётганида санитар нормаларга амал қилишларини сўраймиз. Ана шундагина ботулизмнинг олдини олган, касалликдан ҳимояланган бўламиз.


Миллиардер Ричард Брэнсон коинотга парвоз қилди - 12.07.2021, Sputnik Ўзбекистон\nМиллиардер Ричард Брэнсон коинотга парвоз қилди\nПарвоз АҚШнинг Нью-Мехико штатидан амалга оширилди. У маҳаллий вақт билан эрталаб соат 08:30 да бошланиб, бир соат давом этди. 12.07.2021, Sputnik Ўзбекистон\nТОШКЕНТ, 12 июл — Sputnik. Британиялик тадбиркор ва астронавт Ричард Брэнсон 11 июль ўзининг “Virgin Galactic” компаниясига тегишли ракетапланда 86 км баландликка кўтарилди.Парвоз АҚШнинг Нью-Мехико штатидан амалга оширилди. 70 ёшли тадбиркор билан биргаликда икки учувчи — Дэйв Маккей ва Майкл Масуччи, шунингдек, Virgin Galactic бош астронавт инструктори Бет Мозес, катта операция муҳандиси Колин Беннетт ва ҳукумат билан алоқалар бўйича вице-президент Сириша Бандла қатнашди. Кема йўловчилари вазнсизлик ҳолатида бўлган бир неча дақиқа ўтганидан кейин кема планер режимида пастлай бошлади. Қўниш бир неча дақиқа вақт олди, бутун парвозга — учиб кетишдан қўнишгача — бир дақиқа кам бир соат сарфланди.Ричард Брэнсон “Virgin Galactic”га 2004 йилда асос солган. У коинотга сайёҳлик парвозларини ишга туширмоқчи бўлган бошқа бир миллиардер — “Amazon” интернет-гиганти ва “Blue Origin” аэрокосмик компанияси асосчиси Жефф Безосни тўққиз кунга ортда қолдирди.\n© Virgin GroupРичард Брэнсон совершил полет в космос\n© Virgin Group\nПарвоз АҚШнинг Нью-Мехико штатидан амалга оширилди. У маҳаллий вақт билан эрталаб соат 08:30 да бошланиб, бир соат давом этди.\nТОШКЕНТ, 12 июл — Sputnik. Британиялик тадбиркор ва астронавт Ричард Брэнсон 11 июль ўзининг “Virgin Galactic” компаниясига тегишли ракетапланда 86 км баландликка кўтарилди.\nПарвоз АҚШнинг Нью-Мехико штатидан амалга оширилди. 70 ёшли тадбиркор билан биргаликда икки учувчи — Дэйв Маккей ва Майкл Масуччи, шунингдек, Virgin Galactic бош астронавт инструктори Бет Мозес, катта операция муҳандиси Колин Беннетт ва ҳукумат билан алоқалар бўйича вице-президент Сириша Бандла қатнашди.\nКема йўловчилари вазнсизлик ҳолатида бўлган бир неча дақиқа ўтганидан кейин кема планер режимида пастлай бошлади. Қўниш бир неча дақиқа вақт олди, бутун парвозга — учиб кетишдан қўнишгача — бир дақиқа кам бир соат сарфланди.\nРичард Брэнсон “Virgin Galactic”га 2004 йилда асос солган. У коинотга сайёҳлик парвозларини ишга туширмоқчи бўлган бошқа бир миллиардер — “Amazon” интернет-гиганти ва “Blue Origin” аэрокосмик компанияси асосчиси Жефф Безосни тўққиз кунга ортда қолдирди.


Нонвой - тушда кўрса нима бўлиши хакида ⋆ Tush tabirlari mukammal sayt\nНонвой — тушда кўрса нима бўлиши хакида\nАвтор TUSHDA На чтение 2 мин Просмотров 52 Опубликовано 02.09.2018\nИбн Сирин: у гап соҳибидир ва ризқи тартибсиз кишидир. Олов теккан ҳар қандай касб хусуматдир. Бир ривоятда нонвой одил султондир. Ким тушида нонвой бўлганини кўрса, неъмат, унумдорлик ва сарватга эришур. Агар киши тушида ок, ундан нон қилаётганини кўрса, у яхши яшашга эришур ва у кишилар бойлик ва сарват фойда қиладиган сабабга далолат қилур.\nАгар киши тушида нонвойдан нон сотиб олганини кўрса ва унда пулни кўрмаса, у хурсандликда покиза яшаш ва тоза ризққа эришур. Агар. тушида нонвой ундан пул олаётганини кўрса, у хожат эхтиёжда айтиладиган гапдир.\nАгар тушида нонвой нон ёпиб, уни барча кишиларга синик, дирҳамларга сотса, у кишилар орасини фасод ишга жам қилур. Нонвойни кишилар у одил султон дейишса, унда ёмон хулқ бўлур, чунки унинг ишининг асли оловдир. Олов ёмон султондир.\nНобулсий: Нонвойни тушда кўриш қўрқувдан хотиржамлик ва тўқ яшашдир. Унитшда кўриш фарзанд ва муҳаббатга далолат қилади. Нонвой одил султон ва меҳрибон дўст, оқ уидан нон қилувчи нонвой кишиларни яхши ризк, топишга бошловчи покиза яшовчи кишидир.\nАгар бунга пул олса, у эҳтиёж х,ақидаги гапдир. Ким тушида катга ва унумли молга етишганлигини кўрса, агар у тушида нонвойдан унга пулини тайин этмасдан нон сотиб олганини кўрса.


Жанаозендаги “Кезби” компанияси ишчилари иш ташлашни қайта бошлашди\nЖанаўзен шаҳрида «ОзенМунайГаз» нефть компаниясида қудуқларни таъмирлаш бўйича ишлаётган “Кезби” корхонаси ишчилари иш ташлашни қайта бошладилар. 11 октябрь куни улар Интернетда видео-баёнот жойлаштирдилар, унда ўнлаб ишчилар ишнинг тўхтатилиши ҳақида хабар беришди.\n«Жорий йилнинг июль ойида меҳнат низосини ҳал қилиш бўйича келишув комиссиясида биз қўшимча тўловлар кўрсатилган икки томонлама шартнома имзоладик. Бироқ, улар сентябрь ойлик маошига киритилмаган». Биринчи куни, 11 октябрда, бизга бу муаммоларни ҳал қилишга ваъда беришди. Бироқ, улар ваъдаларини бажармадилар. Шунинг учун, биз норозилик намойишини давом эттирамиз», — дейилади ишчиларнинг бири видеодаги мурожаатни ўқиб.\n“Кезби” директори Битим Кезбаев 1000 дан ортиқ одам ишлайдиган компания ишчиларининг иш ташлашини тасдиқлади.\n- Иш ноқонуний равишда тўхтатилди. Ахир сиз келиб, талабларингизни эълон қилишингиз мумкин, шунда улар комиссияда кўриб чиқилади. Ўша пайтда улар етти кун ўтиришди. Кейин ҳокимият талабларни ҳозирдан талаб қилишса ҳам бажарамиз, деди. Мен уларга иш бераман, иш ҳақини тўлайман ва меҳнат шартномасининг барча шартларини бажараман. Агар улар янги талаблар ҳақида гапиришса, уларга ваъда берганлардан сўрашсин. Ишламаган одамларга бонусларни қандай тўлаш керак. Қайси бири компанияга даромад келтирмади? Ҳукумат уларнинг маошларини эллик фоизга оширди ва бу ёмон эмас, лекин ҳозир вазият оғир», — дейди Битим Козбоев.\nИюль ойида, Кезби ишчиларининг бир ҳафталик иш ташлашидан сўнг, томонлар ишчиларнинг талаблари қисман бажарилишига келишиб олдилар.\n«КEЗБИ» ходимлари томонидан тақдим этилган келишув комиссиясининг баённомасида шундай дейилган:\n- ишчиларнинг иш ҳақи 50 фоизга оширилади (иш ташлаш қатнашчилари талаб қилганидек, 100 фоизга эмас);\n- режа бажарилганда 25-35 фоиз миқдорида қўшимча тўлов таъминланади;\n- санаторийларда ва диспансерларда соғликни яхшилаш учун 50 ойлик ҳисоб-китоб индекслари (146 минг тенге) миқдоридаги тўловлар амалга оширилади;\n- корхона сертификатланган тегишли ускуналар билан таъминланади.\nҚозоғистонда 2021 йилда ишчиларнинг минтақаларда иш ташлашлари тез-тез содир бўла бошлади. Асосан, одамлар иш ҳақини кўпайтириш ва меҳнат шароитларини яхшилашни талаб қилмоқдалар. Ишчиларнинг ғалаёнлари уларнинг муаммоларига эътиборни жалб қилишнинг асосий усулига айланди. Бироқ, намойишчилар ҳар доим ҳам ўз йўлларини топа олмайдилар — баъзи компанияларда норози бўлганларни шунчаки ишдан бўшатилган.\nСентябрь ойидаги тез-тез уюштирилган иш ташлашлардан сўнг, Қозоғистон Президенти Қосим-Жомарт Токаев меҳнат низоларини ҳал қилиш учун Янгиана шаҳрида идоралараро штаб ташкил этишни буюрди. Штабга давлат идоралари ва «Самрук-Казина» миллий фаровонлик жамғармаси вакиллари кириши керак. Бироқ, мутахассислар, улар яхши иш талаб қиладиган ишчилар, ҳуқуқ ҳимоячилари ва мустақил касаба уюшмалари вакилларини киритмагунча, муаммони ҳал қилмайди, деб ҳисоблайдилар.


КЕЧА АБИТУРИЕНТ ЭДИ, БУГУН ТАЛАБА БЎЛДИ | Хабарлар | Самарқанд вилояти ҳокимлиги\nКЕЧА АБИТУРИЕНТ ЭДИ, БУГУН ТАЛАБА БЎЛДИ\nБу йилги тест синовларининг шаффоф ва адолатли ўтаётгани ҳақида кўп эшитяпмиз. Хўш, бу ҳақда абитуриентликдан талабаликка қадам қўйган йигит-қизлар нима дейди?\nМусахон Фаттоев (Тойлоқ тумани):\n- Уч йил олий таълим муассасасига кириш учун ҳужжат топшириб, ўқишга кира олмадим. Очиғи, ота-онам ва яқинларим олдида ўзимни айбдор санардим. Шундан сўнг ҳарбий хизматга бориб келдим ва Самарқанд давлат университетининг иқтисодиёт (тармоқлар ва соҳалар бўйича) йўналишига ҳужжат топширдим. Менга бу сафар омад кулиб боқди ва 148,9 балл тўплаб, грант асосида талабаликка қабул қилиндим. Бу йилги имтиҳонлар шаффофлик билан ўтди. Қинғир йўл қидирган абитуриентларга имтиҳоннинг ўзида чора кўрилди.\nСардор Ҳамидов (Булунғур тумани):\n- Самарқанд иқтисодиёт ва сервис институтининг хизматлар соҳаси: ресторан иши йўналишига ҳужжат топшириб, 96,6 балл билан грант асосида талабаликка қабул қилиндим. Олдинги йили ҳам тест топширгандим, бироқ тўплаган балларим камлиги боис ўқишга кириш насиб этмади. Шундай бўлса-да, пухта тайёргарлик кўришда давом этдим ва шу йил ҳам ҳужжат топширдим.\nБу йилги тест жараёнлари аввалгисидан анча фарқ қилди. Тест жараёни кузатув камералари ёрдамида назорат қилиб борилди, нотўғри ҳаракатлар кузатилмади. Менимча, бу йил ҳақиқатан ўқиб, интилиб, билимига таянган абитуриентлар талаба бўлди.\nШаҳзод Нодиров (Қўшработ тумани):\n– ТАТУ Самарқанд филиалининг компьютер инжиниринги йўналишига ҳужжат топширгандим. Тест синовларида 77,4 балл тўплаб, шартнома асосида олий даргоҳ талабаси бўлдим. Ўтган йили имтиҳон жараёнлари жуда адолатсиз ўтганди. Кўп абитуриентлар жараёндан норози бўлишганди. Бу йилги тест синовларида ҳеч қандай қинғир ишларни сезмадик. Абитуриентларнинг тестга ҳатто битта қалам олиб киришига йўл қўйилмади. Нотўғри ҳаракат қилганлар шу заҳоти тест синовларидан четлатилди.\nРустам Холмуродов (Иштихон тумани):\n– Ҳеч қачон ўз олдингга қўйган мақсаддан ортга қайтмаслигинг керак экан. Шундагина марра сеники бўлади. Бу йил олий таълим муассасасига учинчи бор тест топширдим. Йиллар давомида олган билимларим бугун ўз кучини кўрсатди. Самарқанд давлат архитектура-қурилиш институтининг сув таъминоти ва канализация тизимларини лойиҳалаштириш ва эксплуатацияси йўналишига шартнома асосида ўқишга қабул қилиндим. Имтиҳонларда ўтган йилгидай телефон ва шпаргалкалардан фойдаланиш кузатилмади.\nКиритилган вақти: 11/08/2018 09:32. Кўрилганлиги: 891\nМатериал манзили: https://samarkand.uz/press/news/kecha-abiturient-edi-bugun-talaba-boldi


Ишламай тишлайдиган камаядими?\nЎзбекистонда давлат бюджети тасарруфидаги ташкилотлар бошқарув персонали 15 фоизга қисқартирилади. Ўзметроном сайти хабарига қараганда, бу ҳақдаги фармойишни куни кеча Ўзбекистон президенти имзолаган.\nШуни айтиш керакки, тилга олинган ҳужжат тўғрисидаги хабарни тасдиқловчи хабар на президент матбуот хизмати сайтида, на ЎзА ахборот агентлиги сайтида бор.\nЛекин бундай нохуш хабарларни Ўзбекистон ҳукумати, одатда, эълон қилавермаслиги, бошқарув аппаратида қисқартиришлар иқтисодий инқироз туфайли постсовет давлатларининг деярли барчасида амалга оширилаётгани назарда тутилса, Ўзметроном хабари асоссиз эмаслигига ишониш мумкин.\nБу борада фикр олиш учун ўзбекистонлик мустақил журналист Шароф ака Убайдуллаевни суҳбатга тортдик. У мустақилликнинг дастлабки 2 йилида Ўзбекистон президенти девонида хизмат қилган ва кадрлар сиёсати билан боғлиқ масалалар шуғулланган.\nШароф ака билан суҳбатимиз энг янги тарихдан - мустақиллик арафасидаги гаплардан бошланди.\nШароф Убайдуллаев: Совет даврининг ҳам энг катта шиорларидан биттаси деярли ҳар йили кадрларимизнинг беқиëс семириб кетаëтганлиги¸ штатлари кенгайиб кетаëтганлиги ҳақида жуда кўп бонг уриб туриларди. Мисол учун, бир рақам эсимда. "Иттифоқ миқëсида 18 миллион одам ишламасдан тишлайди" деган гап бор эди. Ўтган коммунистик жамиятдан кўп нарсалар қатори мана шу ишламай тишлайдиганларнинг штатини ҳам мерос қилиб олганмиз. Илгари райкомпартия деган идорада 20-30 та штат бўларди. Катта районларда 30 та¸ кичик районларда 20 та. Ҳозир ҳокимият структурасининг умуман санаб адоғига етиб бўлмайди. Уй-жойдан фойдаланиш ҳам¸ иморатни сотиш ҳам¸ ерни ўлчайдиган ҳам¸ кўчада турадиган даллоли ҳам бир чеккаси бориб ҳокимият штатига тақалиб ëтибди.\nОзодлик: Райком бор пайтда ижроқўм ҳам бор эди. Балки ўша ижроқўмнинг штати билан райкомнинг штатини қўшиб ҳисобласак¸ ҳозирги ҳокимликларнинг штатига тўғри келиб қолар? Ëки барибир ҳокимликларники кўпми ҳозир?\nШароф Убайдуллаев: Мен буни оз-моз хабардор бўлганим учун айтаман. Бевосита ҳокимиятнинг штати чексиз даражада кенгайиб кетган. Исполком ўрнидаги функцияси эса уларнинг ҳаммаси ўз жойида турибди. Ҳокимиятнинг бошқарув аппарати жуда кенгайиб кетган. Мен янаям конкретроқ айтай. Бу нарса юқорининг ўзида ҳам жуда кенгайиб кетган. Илгариги министрлар советини оладиган бўлсак¸ у бинода илгари учта катта ташкилот функция юритарди. Эски Қизил майдондаги ўша бинода министрлар совети турарди¸ Олий совет президиуми турарди¸ Госплан турарди. Ҳозир битта бош вазирликнинг ўзи. Унинг ҳам айрим бошқарув аппаратлари сиғмайди¸ деб гапиришади.\nОзодлик: Иккаламизнинг суҳбатимизни эшитиб турган тингловчида “Нима учун?” деган савол туғилиши табиий. Балки шунга зарурат бордир?\n- Менинг назаримда¸ бошқарув аппаратига бўлган эҳтиëж доимо пастда эмас¸ тепада пайдо бўлади. Порага ўхшаган-да. Пора ҳеч қачон тепадан пастга тушмайди¸ пастдан тепага чиқади. Ўшанга ўхшаб бошқариш иштиëқи тепада туғилиб¸ тепада ҳал бўлади. Ҳозир олий мақомдаги айрим идораларимизга “Ҳей¸ нима қилаяпсан?” дейдиган ташкилот йўқ. "Қаëққа қараяпсан?" дейдиган ҳам ташкилот йўқ¸ дейди Шароф Убайдуллаев.\nСуҳбат давомида кекса журналист Шароф ака Убайдуллаев матбуотга раҳбарлик қиладиган кадрлар кейинги йилларда беқиёс кўпайиб кетганига эътиборимизни қаратди.\n- 70-йиллар¸ 80-йиллар марказий комитет идеология бўлимида ишлаганимизда¸ ҳозир 5000 чиқаëтган "Ўзбекистон овози" ўрнидаги "Қизил Ўзбекистон" 900 минг чиқарди. Ҳозирги "Тошкент оқшоми" газетаси "Вечерний Ташкент" билан 540 минг чиқарди. Ҳозир булар 5000-3000 чиқаяпти. Мен нима демоқчиман? Ҳар газетанинг чиқаëтган сонига тескари пропорционал бугун президент аппаратида матбуот раҳбарлари ўтирибди. Бир пайтлар ҳатто матбуот маркази тузилди. Унда 30-40 одам ишлади. Чиқаëтган газета 100 марталаб¸ 1000 марталаб қисқариб кетаяпти¸ аппарат 10 марталаб¸ 1000 марталаб кенгайиб кетаяпти. "Газеталар мустақил" деймиз¸ "цензурани олиб ташладик" деймиз¸ шунга муносиб бўлишимиз учун буларни қисқартириб ташласак бўлмайдими? Редакторларнинг ўзлари хушëр одамлар-ку. Балки ўта хушëр. Уларнинг ҳаммаси аппаратдан чиққан одамлар. Энди уларнинг юқорисига иккинчи қатор одамларни қўйишимиз кулгидан бошқа нарса эмас¸ дейди Шароф Убайдуллаев.\nШароф ака Убайдуллаев билан суҳбатимиз бугунги кун кадрлари сонидан сифатига - уларнинг савиясига кўчди. Суҳбатдошим яқинда Озодлик ҳикоя қилган Жиззахдаги бир воқеа қаҳрамони Ўктам Турсуновни эслаб қолди.\nВазирлар маҳкамасининг Жиззах вилоятидаги махсус вакили Ўктам Турсунов маҳаллий фермерлардан бирини ўзига гўр қазишга мажбурлагани тўғрисида жиззахликларнинг ўзлари айтиб берган эди.\nШароф ака Турсуновни шахсан танир экан.\n- Мен шу йигитни жуда яхши танир эдим. 90-йиллар бошида бу Мирзо Улуғбек ҳокимиятида ишлар эди. Ўзи кичкинагина. Менимча¸ ë Қашқадарëдан ë Сурхондарëдан. Қандайдир бир ишончга кирган¸ чаққон¸ хушфеъл. Мен кўрганман. Бир қанча жиззахлик ҳамшаҳарлар билан ҳам боғландим. Бу йигитнинг бу қилган ишлари ҳолва экан-ку. Бу йигит 15 йилдан бери жиззахликларни террор қилар экан. Одамларни мажлисларда каратэ қилар эмиш. Мана кадр. Ўктам Мингбоевич ҳам бугунги замоннинг кадри. Мана бугунги кадрларнинг савиясини кўрсатадиган¸ маркасини белгилайдиган бир тимсол бу киши. Республика бош вазирлиги идорасининг атрофида ҳануз айланиб юрибди. Ҳали ҳеч ким мушугини пишт дегани йўқ¸ дейди ўзбекистонлик кекса журналист Шароф ака Убайдуллаев.


АҚШ Давлат котиби Афғонистон ҳукуматини хавсизлик битимини иложи борича тезроқ имзолашга чақирди\n05 декабр 2020, Тошкент вақти: 04:04\nАҚШ Давлат котиби Жон Керри америкалик ҳарбийларнинг 2014 йилдан кейин Афғонистонда қолишига йўл очувчи битимни президент Ҳамид Карзайнинг ўрнига мамлакат мудофаа вазири ёки ҳукумати имзолаши мумкин, дея баён қилди.\nБрюсселда НАТО вазирлари учрашувида гапирган Керри Афғонистон ҳукуматини Икки томонлама хавфсизлик битимини “иложи борича тезроқ” имзолашга чақирди.\nКарзай бу ҳужжатни имзолашни пайсалга солмоқда. У битимни келаси йил апрел ойига белгиланган президент сайловидан кейин имзолаши мумкинлигини билдирди.\nҚўшма Штатлар ва НАТО Афғонистонга қўшин ва бошқа тургдаги ёрдамни юбораётган мамлакатлар бу борада режаларни ишлаб чиқиши учун вақт талаб этилишини айтиб, битимни тезроқ имзолашни талаб қилмоқда.\nВашингтон агар битим имзоланмаса, АҚШ ва НАТО Афғонистондаги қўшинларининг барчасини олиб чиқиши мумкинлигини эҳтимолдан соқит қилмаслигини билдирди.


July 2013 – Davronbek's blog\nPosted on July 31, 2013 August 23, 2013 Leave a comment\nНиҳоят, бу хилват, овлоқ қишлоқда унинг қидирувлари якунланди. Чириб, тўкилай деб қолган хароб кулбада милтиллаб турган олов ёнида Ҳақиқат ўтирарди. У умрида ҳеч қачон бундайин қари ва бадбашара аёлни кўрмаган эди. — Сиз — Ҳақиқатмисиз? Қартайган, бурушиқ алвасти тантанавор бош силкиди. — Айтинг-чи, мен инсониятга сиз ҳақингизда билдиришим керакми? Уларга қандай хабарни етказай? Кампир оловга тупурди-да, жавоб берди: — Уларга Давоми …\nPosted on July 30, 2013 August 23, 2013 Leave a comment\nТошкент шаҳридаги “Тўхтабой” жомеъ масжиди имом-хатиби Исоқжон домла Бегматов билан суҳбат Исоқжон домла Бегматов 1970 йили Фарғона вилояти Бешариқ туманида туғилган. Имом ал-Бухорий номидаги Тошкент Ислом институтини тамомлаган (1990-1994). Имом ал-Бухорий халқаро марказида малака оширган. 1994-1997 йилларда Абулқосим мадрасасида, 1997-2002 йилларда Тошкент Ислом институтида мударрислик қилган. 2002 йилдан Тошкент шаҳри, Олмазор туманидаги «Тўхтабой» жомеъ масжидида имом-хатиб, 2011 йилдан Тошкент Ислом Давоми …\nPosted on July 29, 2013 August 23, 2013 Leave a comment\nТанамдаги шиддатли оғриқдан уйғониб кетдим. Кўзимни очишим билан каравотим олдида турган ҳамширани кўрдим. — Мистер Фуджима, — деди у, — омадингиз бор экан, сиз икки кун аввал Хирасимадаги бомбардимондан омон қолдингиз. Ҳозир сиз госпиталдасиз, ортиқ хавф остида эмассиз. Мадорсизликдан базўр сўрадим: — Қаердаман? — Нагасакида, — жавоб берди у. Давронбек Тожиалиев таржимаси\nPosted on July 27, 2013 August 23, 2013 Leave a comment\nТошкент шаҳар бош имом-хатиби ўринбосари Жасурбек Раупов билан суҳбат Жасурбек Раупов 1975 йили Бухоро вилояти Ғиждувон туманида туғилган. Имом ал-Бухорий номидаги Тошкент Ислом институтини (1993-1997), Андижон давлат университетининг иқтисодиёт-маркетинг факультетини (2000-2006) тамомлаган. Имом ал-Бухорий халқаро марказида малака оширган. 50 дан ортиқ илмий ва маърифий мақолалари чоп этилган. «Аёл — жамиятимиз файзи» китоби муҳаррири. 1997 йилдан бери Ўзбекистон мусулмонлари идораси тизимида Давоми …\nPosted on July 26, 2013 August 23, 2013 Leave a comment\nТошкент шаҳридаги «Камолиддин Ориф ал-Бухорий» жомеъ масжиди имом-хатиби Закариё Ҳафизиллоев билан суҳбат Ҳафизиллоев Закариё Ҳакимуллоҳ ўғли 1972 йили Наманган вилояти Чуст туманида туғилган. Имом ал-Бухорий номидаги Тошкент Ислом институтини тамомлаган (1993-1997). Самарқанддаги Имом ал-Бухорий номидаги халқаро марказида малака оширган. Элликка яқин маърифий мақолалари чоп этилган. 1999 йилдан бери Ўзбекистон мусулмонлари идораси тизимида меҳнат қилади. Ҳозирда Тошкент шаҳри Юнусобод тумани «Камолиддин Давоми …\nПортугал халқ мақоллари\nPosted on July 25, 2013 August 23, 2013 Leave a comment\n• Денгизга чўкиб ўлган эркаклардан кўра, қадаҳга чўкканлари кўп. • Аёлнинг кўз ёшлари ҳеч нарсага арзимасдир, лекин у кўп нарсаларни ифодалайди. • Дўстлари кўп одам қамоқда ўлмайди. • Чаён кўриб, илон эшитганида эди, далада заҳарланмаган ҳеч ким қолмасди. • Ижарага олинган от чарчамайди. • Катта маслаҳатдан кўра кичик ёрдам афзал. • Эрта турган одамга Худо ёрдам беради. • Келажак Худога Давоми …\nPosted on July 23, 2013 August 23, 2013 Leave a comment\nРитани шафқатсизларча ўлдириб кетишгандан буён Картер ойна ёнида ўтиради. Телевизор ҳам, китоб ўқиш-у хат ёзиш ҳам йўқ. Унинг ҳаёти — парда ортида кўринган неки бўлса — ўша. Унга барибир, овқатни ким олиб келади, ҳисобни ким тўлайди… У хонани тарк этмайди. Унинг ҳаёти — югураётган жисмоний тарбиячилар, йил фасллари алмашуви, ғизиллаб ўтаётган автомобиллар, Ританинг кўланкаси. Намат билан ўралган ушбу палатада ойналар Давоми …\nPosted on July 22, 2013 August 23, 2013 Leave a comment\nТошкент шаҳридаги “Имом Бухорий” жоме масжиди имом-хатиби Зайниддин Эшонқулов билан суҳбат Зайниддин Эшонқулов 1976 йили Самарқанд вилоятининг Ургут туманида туғилган. Имом ал-Бухорий номидаги Тошкент Ислом институтутини (1994-1998) ва Самарқанд давлат университетини (2001-2005) тамомлаган. Миср араб Республикасининг Ал-Азҳар университетида ҳамда Халқаро исломий тадқиқотлар марказида малака оширган. «Пайғамбар атрофидаги кишилар» китобини таржима қилган. 1998 йилдан Ўзбекистон мусулмонлари идораси тизимида меҳнат қилади. Ҳозирда Давоми …\n«Юртимиздаги 774 та масжидда хатми Қуръон ўқилмоқда»\nPosted on July 19, 2013 August 23, 2013 Leave a comment\nЎзбекистон мусулмонлари идораси Масжидлар бўлими мудири Муҳаммадназар Қаюмов билан суҳбат Муҳаммадназар Қаюмов 1974 йили Жиззах вилояти Бахмал туманида туғилган. Имом ал-Бухорий номидаги Тошкент Ислом институтини тамомлаган (1994-1998). Қоҳирадаги халқаро тадқиқотлар марказида малака оширган. Юздан ортиқ илмий ва маърифий мақолалар муаллифи. 1999 йилдан Ўзбекистон мусулмонлари идораси тизимида меҳнат қилади. Ҳозирда Масжидлар бўлими мудири. — Республикамизда нечта масжид фаолият юритмоқда? Улардан нечтаси Давоми …\nPosted on July 17, 2013 August 23, 2013 Leave a comment\nЯқиндагина хайрия фонди томонидан берилган жун адёл унинг елкаларини яхшилаб ёпар, бугун ахлат челагидан топган пойафзали оёқларини умуман қисмасди. Совуқ туннинг изғиринидан сўнг кўча чироқларининг тафти унинг қалбига ажиб илиқлик олиб кирарди… Паркдаги бурушиқ ўриндиқлар унинг толиққан белига жудаям таниш туяларди. “Худойим, сенга шукрлар бўлсин, — ўйлади у, — ҳаёт қандай гўзал-а!” Давронбек Тожиалиев таржимаси


Зулфияхоним издошлари сафи кенгаймоқдаHaqida.net\nHome Mahalliy Зулфияхоним издошлари сафи кенгаймоқда\nНукусда Зулфия номидаги Давлат мукофотига номзодлар кўрик-танловининг Қорақалпоғистон Республикаси босқичи бўлиб ўтди.\nАъло хулқи, кенг дунёқараши ва бой тафаккури билан тенгдошларига намуна бўлаётган иқтидорли қизлар ўртасида анъанавий ўтказиб келинаётган танловга қизиқиш йил сайин ортиб бормоқда. Ўтган йили танловнинг Қорақалпоғистон Республикаси босқичида 86 қиз иштирок этган бўлса, бу йил улар сони 94 нафарни ташкил этди. Улар адабиёт, санъат, фан, таълим ва маданият йўналишларида истеъдод ва маҳоратини намойиш қилди.\nТурли фан олимпиадалари, фестиваллар, спорт мусобақаларида совринли ўринларни қўлга киритган қизлар ўзларининг илмий изланишлари, таълимдаги муваффақиятлари, ақлий салоҳияти ва одоб-ахлоқи, кийиниш ва сўзлашиш маданиятини тенгдошларига намойиш этди. Ушбу танлов қизларимизнинг мамлакат ва халқаро миқёсдаги спорт мусобақаларида эришган ютуқларининг ўзига хос тақдимоти ҳамдир.\n– Мен спортнинг дзюдо тури билан тўрт йилдан буён шуғулланаман, – дейди Нукус компьютер ва ахборот технологиялари касб-ҳунар коллежи биринчи босқич ўқувчиси Юляна Мақсетбоева. – Ўз вазн тоифам бўйича 4 марта Ўзбекистон чемпиони бўлдим. 2017 йил июнь ойида Қирғизистонда ўтказилган Осиё чемпионатида иккинчи ўринни эгалладим.\nҒолиб ва совриндорлар диплом ва эсдалик совғалари билан тақдирланди. Ҳар бир йўналиш бўйича энг яхши натижага эришган қиз мамлакат босқичида иштирок этиш учун йўлланма олди.


Ўзбекистон, бозор ва нархлар: Ўртача ойликка кун кўришнинг имкони борми? - BBC News O'zbek\nАваз Тоҳиров Би-би-си Ўзбек хизмати, Тошкент\nБи-би-си Ўзбек Хизмати 9 июнь куни Тошкентдаги йирик бозорларда мавжуд нархларни ўрганди. Борилган Миробод ва Фарҳод деҳқон бозорларида айрим маҳсулотларнинг нархи бир-биридан кескин фарқ қилмаслиги кўзга ташланди. Бироқ бу нархларни ўртача ойлик маош эвазига кун кечирувчи оилалар чўнтаги кўтарадими?\nКузатувга кўра, ёзги пишиқчилик мавсуми бошланаётгани сабабли аксар бирламчи эҳтиёж озиқ-овқат маҳсулотлари баҳор мавсумига қараганда бироз арзонлашган.\nАммо арзон-қиммат тушунчаси, молиявий шароитидан келиб чиқиб, ҳар бир инсон учун турлича бўлиши мумкин. Ҳар бир муштарий нархлар борасида ўзи тасаввур ҳосил қилишига имкон яратиш мақсадида Фарҳод ва Миробод деҳқон бозорларидаги, 9 июнь ҳолатига кўра, айрим муҳим озиқ-овқат маҳсулотлари нархини қуйида келтирамиз.\nЎзбекистон: Мирзиёев қарори ободонлаштириш масъулиятини оддий одамлар елкасига юкламоқдами?\nЭслатиб ўтмоқ жоиз, баъзи сотувчилар харид жараёнида савдолашишга рўйхушлик билдириши мумкин. Шу сабабдан қуйида келтирилажак нархлар харид ёки кунлар ўтиши ортидан бироз ўзгариши эҳтимоли йўқ эмас.\nФарҳод деҳқон бозори Миробод деҳқон бозори\nГўшт 43,000 - 50,000 сўм 36,000 - 55,000 сўм\nТовуқ гўшти (бутун/кг) 16,000 сўм 17,000 сўм\nКолбаса (кг) 16,000 - 45,000 сўм 22,000 - 53,000 сўм\nТухум 400 - 550 сўм 450 - 600 сўм\nУй тухуми 1,300 сўм 1,100 - 1,200 сўм\nГуруч (Аланга, Авангард, Лазер) 6,300 - 13,000 сўм 6,500 - 18,500 сўм\nҚозоқ уни (олий нав/кг) 3,500 сўм 3,400 сўм\nШакар 5,000 сўм 5,500 сўм\nПиста ёғи 9,000 - 12,000 сўм 9,000 - 12,000 сўм\nПахта ёғи 8,000 сўм 8,000 сўм\nСариёғ (200/500гр) 4,000 - 23,000 сўм 4,000 - 50,500 сўм\nКартошка 800 - 3,000 сўм 2,500 - 4,000 сўм\nПиёз 3,000 сўм 2,500 - 4,000 сўм\nСабзи 3,000 сўм 5,000 сўм\nПомидор 4,000 - 6,000 сўм 7,000 - 9,000 сўм\nБодринг 2,000 сўм 4,000 сўм\nБақлажон 4,000 сўм 5,000 сўм\nКарам (кг) 2,000 - 3,000 сўм 3,000 сўм\nГулкарам (дона) 4,000 сўм 6,000 сўм\nЛавлаги 1,000 сўм 3,500 сўм\nМош 9,000 - 9,500 сўм 9,800 - 10,000 сўм\nҚизил ловия 8,500 сўм 7,800 - 9,000 сўм\nОқ ловия 9,000 сўм 10,500 сўм\nГречка 6,000 сўм 5,500 - 6,000 сўм\nҚовун 15,000 - 20,000 сўм 15,000 сўм\nТарвуз (кг) 3,000 сўм 4,000 сўм\nҲандалак 10,000 - 15,000 сўм 10,000 сўм\nЎрик 2,000 - 8,500 сўм 10,000 - 15,000 сўм\nОлма 8,000 сўм 10,000 сўм\nШолғом 4,000 сўм\nГилос 6,000 сўм\nОлча 4,000 сўм\nКўриниб турганидек, Миробод деҳқон бозорида бироз қимматроқ, аммо икки ўртадаги нархлар тафовути у қадар йирик эмас.\nЎртача ойлик маош эвазига рўзғор тебратаётган оилалар учун юқоридаги нархлар қанчалик қониқарли ёки қиммат?\nДавлат статистика қўмитасининг апрель ойида хабар беришича, 2019 йил январь-март ойлари давомида юридик шахс мақомига эга бўлган корхона ва ташкилотлар ишчиларининг ўртача ойлик иш ҳақи 2,049,700 сўмни ташкил этган.\nХабарда республика бўйича ўртача ойлик иш ҳақининг энг юқори миқдори Навоий вилоятида (2,806,300 сўм) бўлса, Тошкент шаҳрида 2,799,500 сўм, энг қуйи кўрсаткич эса Наманган вилоятида кузатилгани (1,692,200 сўм) айтилади.\nИжтимоий тармоқ фойдаланувчиларининг кўпчилиги расман тарқатилаётган бундай хабарларнинг асл вазиятга мос келмаслигини таъкидлаётган бир пайтда, бошқалар бозорларда нархлар тинимсиз ошиб бораётганидан шикоят қилади.\nХўш, сизнинг олаётган маошингиз ойлик тирикчиликни ўтказиш ва оилангиз фаровонлигини таъминлашга қанчалик етади? Юқоридаги нархлар сизни қониқтирадими ёки улар ҳаддан зиёд қимматми?


24 январ 2021, Тошкент вақти: 08:46\nЎзбек-қозоқ чегарасидан лавҳа.\nМосквадан Тошкентга Газелда йўлга чиқдим.\nГазель эгасининг праваси йўқ экан. Танишлардан суриштириб, шофёр топди. Хуллас, жонажон Ўзбекистон томон йўлга чиқдик.\n20 ўриндиққа 16 одам ўтириб, мазза қилиб кетардик.\nБир кун ўтиб, чегарага етиб келдик. Чегарагача йўлдан олган шофёр миниб келди. Чегарада 2 та автобус навбатда турарди. Бироз вақт ўтиб, орқамиздан яна бир автобус келди.\nҲаммамиз машинадан тушдик. Чегара очилмаган экан.\nАвтобусда келаётганлар билан танишиб гаплашиб турдик.\nОрқамиздан келган автобусда 160 одам бор экан, 34 соатда етиб келадиган чегарага 4 кунда етиб келишибди. Уларни йўлда ФМС тўсиб, 6 нафарини депорт қилибди.\nКўп ўтмай чегара очилди, 2 соатдан кейин бизга навбат келди.\nШу орада автобусдан 3 киши бизнинг машинага ўтиришди. Пуллари тугаб бўлган. Йўлкирани Тошкентда беришга келишишди шофёр билан.\nНиҳоят, чегарага кира бошладик. Юкларимиз машинада қолди. Ҳаммамиз текширувдан ўтиб бўлдик, юкларимизни эса туширишмади, яъни текширишмади ҳам.\nҚозоғистонга киришда ҳам муаммо бўлмади. Чегарадан ўтишимиз билан шофёрлар алмашди.\nПравасиз шофёр бемалол машинани ҳайдаб кетарди. Йўлда бир неча маротаба ГАИ тўхтатди. Уларга документ кўрсатиш керак эмас экан, уларга 500 танга етади экан.\nИкки кун ўтиб, Тошкент чегарасига етиб келдик. Чегарага яқин уйга кириб тўхтадик. У ерда бир қозоқ йигит: “500 рублга қозоқ чегарасидан олиб ўтиб қўяман”, деди. Ҳамма бир соатча тортишди-да, охири 300 рублдан беришди. Мен ўзим қолдим. Кейин шериклардан ажралгим келмади, қозоқ бола билан ўзим гаплашиб, 100 рублга кўндирдим.\nЧегарага кира бошладик. Эрта сахар эди. Узундан-узун навбатнинг боши кўринмасди. Қозоқ бола ҳаммамизни йиғди. Навбат кутмаслик учун энди 10000 сўм сўрашди. Жаҳлим чиқди, тескари қараб туравердим. Шоввоз пулни йиғиб олди.\nОдамларга ҳам ҳайрон қолдим, пул деса бераверишди. Қозоқ бола ичкаридаги мелисалар билан гаплашди. Ва бизни навбат охиридаги, яъни ёнимиздаги хонага олиб кириб кетди. Шу кетишда навбатда турганларнинг бошидан чиқдик.\nЎзбекистон чегарасигача кузатиб қўйишди. Агар навбатда турганимизда, 3 соатларда навбат келарди.\nЎзбекистон чегарасига кира бошладик. У ерда пул ҳақида оғиз ҳам очиб бўлмас экан. Хуллас, тушундимки, бизнинг чегара бошқа давлатларни чегарасидан анчагина кучли экан.


1989 йилда Ўзбекистон президенти Ислом Каримов Президент қилиб тайинлангани ҳақидаги мақола.\nЎзбекистон деб аталган юрт¸ ўзбекистонликлар деб аталувчи 30 миллион одам ҳаëтидаги кейинги 25 йиллик давр Ислом Каримов даври сифатида тарихга кирди. 1989 йилнинг 23 июн куни расман дунëга келган бу давр¸ амалга ошмаган умидлар¸ пучга чиққан орзулар фонида коррупция ва авторитаризмнинг гуллаган фасли ўлароқ кўрилмоқда.\nБундан 25 йил аввал Ислом Каримов собиқ Ўзбекистон ССР Коммунистик партияси Бош котиблигига тайинланди.\nЎша давр тутумига кўра, Комфирқа бош котиби республиканинг тўлақонли раҳбари ҳисобланар эди.\nБундан 25 йил аввалги Ўзбекистонда раҳбар алмашинуви билан боғлиқ вазиятни ўша даврни яxши билган ва Ислом Каримоов билан турли давр ва турли вазиятларда мулоқот қилган сиëсат ва мухолифат арбоблари билан бирга эсладик.\n1989 йилнинг жазирама ëзи\nКремль тарафидан Ислом Каримовнинг Ўзбекистонга раҳбар қилиб тайинланиши арафасида Ўзбекистон этник низолар¸ ўзликни англаш йўлидаги ижтимоий ҳаракатлар юз кўрсатаëтган бир ҳудуд сифатида матбуот диққатига тушиб улгурган эди.\n1989 йилнинг май ойида Ўзбекистонда норасмий “Бирлик” халқ ҳаракати ўз қурултойини ўтказиб¸ сиëсий ўзгаришлар талаб қила бошлаган эди.\nБундан олдин эса, Фарғонадаги этник низолар оқибатида илк қурбонлар берилган эди.\nЎша давр матбуотида 1989 йилнинг май-июн ойларида Фарғона водийсида 103 киши нобуд бўлиб¸ 1011 киши тан жароҳати олгани, ички қўшинларнинг 137 ҳарбий хизматчиси, милициянинг 110 ходими яралангани ҳақида ëзилган эди.\nБу маълумотларга кўра¸ аҳолининг 757 уйи, давлатнинг 27 объектига ўт қўйилиб талон-тарож қилинган ва 275та транспорт воситаси ëқиб юборилган.\nБундан олдин эса, Самарқанд вилоятининг Жумабозор қишлоғида дехқонлар исëн қилиб чиққан ва бу исëнни бостириш учун мунтазам армия қўшинлари жалб қилинган эди.\nФарғона 1989 йил.\nКаримовнинг иқтидорга келиши арафасида Ўзбекистонда ижтимоий-сиëсий бўҳронлар қайнаган¸ миллатлараро низолар боис¸ мамлакатнинг қатор нуқталарида комендантлик назорати жорий қилинган эди.\n"Бугунги Ўзбекистонда катта кураш кетаяпти. Бир томондан эмас¸ тўрт томондан кураш кетаяпти"¸ деган эди 1991 йилги сайловлардан олдин Наманганда обком биносини ишғол қилган диндорлар билан учрашган Ислом Каримов.\nКаримов иқтидорга келиши арафасида минглаб ўзбекистонликлар пахтани қўшиб ëзишда айбланиб¸ ҳибс қилинган эди.\n"Мен 1987 йилда Қашқадарëга биринчи марта борганимда 1500 одам қамалган эди. Ҳамма акамни¸ опамни чиқариб беринг¸ деб келар эди"¸ деб эслаган эди Ислом Каримовнинг ўзи.\n1988 йилда Ўзбекистон раҳбарлигига тайинланган дипломат Рафиқ Нишонов 1989 йили собиқ Совет Иттифоқи Миллатлар кенгаши раиси қилиб тайинлангани боис комфирқа котиблиги лавозими бўш қолди.\nМамарасулов нега раҳабарликни рад қилдию нега Анишчев номзоди ютди?\n1989 йили собиқ Ўзбекистон ССР Коммунистик партияси 2-котиби лавозимини эгаллаган ва кадрлар масаласини назорат қилган Владимир Анишчев Озодлик билан суҳбатда Ўзбекистон Республикасининг амалдаги президенти Ислом Каримовнинг ҳокимият тепасига келишида бевосита иштирок этганман, дея билдирди:\nСобиқ Ўзбекистон ССР Компартияси 2-котиби Владимир Анишчев.\n- Мен ўша пайтда кадрлар масаласи билан шуғулланганман. Рафиқ Нишоновнинг Москвага ишга тайинланишидан анча олдин Ўзбекистон Компартияси биринчи котиблигига ким бўлиши масаласи муҳокама қилинган. Госпланда ишлаган Ислом Каримов номзодлардан бири сифатида танланиб¸ Қашқадарë Обком котиблигида ишлаб тажриба орттиришга юборилган эди. Ҳар холда, Ислом Каримов Ўзбекистоннинг биринчи раҳбарлиги учун муносиб номзод эди¸- деб эслайди ҳозир Россиянинг Воронеж вилоятида нафақахўр мақомида яшаëтган Владимир Анишчев.\nЎзбекистон президенти ҳақидаги "ИАК" романи муаллифи¸ ҳозир АҚШда яшаëтган Ўзбекистон парламентининг собиқ депутати Жаҳонгир Муҳаммад Озодлик билан суҳбатда айнан Владимир Анишчев Ўзбекистон раҳбарлигига Ислом Каримовни олиб келганини тасдиқлайди:\n- Ислом Каримов Анишчев танлаган кадр¸ бу тўғри. Кейинчалик, Анишчев Ўзбекистонда коррупцияда айбланганида Ислом Каримов уни қутқариб¸ силлиққина қилиб Москвага кеткизиб юборгани ҳам бунга далил бўла олади. Владимир Анишчев Ўзбекистон ССР Коммунистик партияси 2-котиби лавозимини эгаллаган ва кадрлар масаласини назорат қилган. Шу Анишчевнинг кадри Ислом Каримов бўлган лекин раҳбарликка номзодлар уч нафар бўлган ва улар орасида Сурхондарë Обком котиби Солижон Мамарасулов лидерлик қилган. Лекин Мамарасулов бу лавозимни рад қилган.\nСолижон Мамарасуловни яқиндан таниган журналист Исмат Хушев Озодлик билан суҳбатда президентлик салоҳиятига эга бўлган бу кишининг пировардида ҳукумат эътиборидан бенасиб холда оламдан ўтганлигини айтади:\nЖаҳонгир Муҳаммад Озодлик билан суҳбатда Ўзбекистоннинг собиқ вице президенти мархум Шукрилло Мирсаидов ва журналист Аҳмаджон Мухторовлар билан суҳбатларига асосланиб баъзи тафсилотларни айтиб берди.\nНишоновнинг Москвага олиниши ва ўрнига янги раҳбар келиши ҳақида 1989 йил баҳоридаëқ гап-сўзлар бошланган эди¸ дея эслайди Ўзбекистон Эрк демократик партияси лидери Муҳаммад Солиҳ.\n- Каримовнинг келиши олдиндан тахмин қилинган эди. Нишонов кетмасидан ва Каримов келмасидан олдиноқ ўртамиëна бир одамнинг келиши ҳақида гап-сўз бошланган эди. Айнан шу одам Ислом Абдуғаниевич Каримов бўлади¸ деган фикр бизда йўқ эди. Чунки ўртамиëна одам келиши ҳақида гапирилса ҳам¸ унинг кимлиги ҳақида хабар чиқмаган эди.\nУ 1989 йилда Каримов сайланишидан икки-уч кун олдин менга сирли қилиб, “Қашқадарë вилоятидаги партиянинг ҳозирги биринчи котиби сайланиши мумкин. Бу одам ҳар ҳолда, иқтисодда ишлаган. У Госпланда ишлаган ва иқтисодни яхши билади” деган гапларни айтган эди.\nБу нарсага биз ҳам жуда қизиқардик. Ўша пайтда биз Нишоновни тоталитар бўлмаса ҳам¸ авторитар деб билардик. Унинг ўрнига келадиган одам мутлақо яхши одам бўлиши керак¸ деган фикрда эдик¸- дея эслайди Муҳаммад Солиҳ.\nР. Нишонов: Каримовни ўз ўрнимга мен тавсия қилганман\nИслом Каримовнинг Москвадаги КПСС пленумида Ўзбекистон раҳбари қилиб тайинланганига 25 йил бўлгани хабарини Озодлик мухбиридан эшитган Рафиқ Нишонов "шунча вақт ўтибдия" деб қаҳқаҳа отиб кулди.\nЎзбекистонни 1988-89 йиллари бошқарган Рафиқ Нишоновнинг Озодликка айтишича, Кремль мулозимларининг кўпчилиги Ислом Каримовнинг номзодига қарши бўлишган.\n- Ҳатто Михаил Горбачев ҳам келинглар бу масалани кейинга қолдирайлик деган эди¸- деган суҳбатдош 25 йил ўтганидан таажубини яширмади.\n- Энди ҳозир бирор нарса айтишим қийин. Стандартний сайловлар 25 йил уже ўтиб кетди.\nОзодлик: Бунинг бошида сиз тургансиз. Сиз ўрнингизни бу кишига бергансиз¸ тавсия қилгансиз.\n- Ўша вақтдаги кандидатлар ичида республикани эплаб кетадиган¸ республиканинг сиëсий-иқтисодий вазиятни тўғри тушунадиган одам шу эди. Шунинг учун марказга биз буни тақдим қилганмиз. Пленумда муҳокама қилиш вақтида бир қанчадир саволлар чиқиб қолган.\nОзодлик: Лигачев қарши бўлган, деди. Мен Эдуард Шеварнадзе билан гаплашдим. У киши Лигачев қарши бўлган¸ мен қўллаб-қувватлаганман, деяпти. Шунақа бўлганми?\n- Нафақат Лигачев¸ Горбачев ҳам “Давайте отложим”, деган. Не то что қарши "рассмотрение отложим" деган. Кейин мен эртасига эрталаб¸ энди вақт ўтаяпти¸ бундан бошқа тайëр одам йўқ. Пайдо бўлиб қолган саволларга жавоб топиш мумкин. Шунинг учун тасдиқлаб юборавериш керак, дедим. Кейин Лигачев¸ Горбачев¸ Разумовский учаласи яхши деб шунга розилик беришди.\nОзодлик: Сиз ўзингиз арафани билардингиз. Ўзбекистон мураккаб республика эди ўша пайт.\n- Албатта билардим. Шунинг учун таклиф қилгандим.\nОзодлик: Афсусланмайсизми¸ фахрланасизми қанақа туйғу бор? 25 йил ўтди орадан. Мен ўша бўлган воқеани ҳикоя қилдим. Бошқа гапим йўқ. Энди ҳар қайси республика ўзича ўзининг йўли билан ривожланиб кетаяпти. Ўзбекистон ҳам ўз йўлини топди. Қийинчиликлар бор. Лекин шуни аста-секин амалга ошириб¸ яхши йўллар билан ривожланиш учун йўл топаяпти.\nНишоновнинг айтишича¸ Ўзбекистондаги вазиятнинг нотинчлигини ҳисобга олган раҳбарият Каримовни шартли тарзда раҳбар қилиб тайинлаган.\n- Мен ўшанда ҳам¸ ҳозир ҳам бу энг тўғри танлов бўлган эди деб ҳисоблайман. Мен ўша пайтда Каримов билан бир неча марта учрашганман. Ўзбекистонда ҳам бўлганман. Орамизда дўстона муносабатлар бор эди¸- дея эслаган эди Эдуард Шеварднадзе Озодлик билан суҳбатда.\nОзодлик мухбири билан суҳбатда Шеварднадзе Каримов номзодига қаршилар ҳам бўлганини эслаган эди.\nСовет сиëсатининг "отахон"ларидан бири бўлган Шеварднадзе ўша пайт кайфияти Каримов тарозисига тош бостирганини айтган эди.\nБеларус Республикасини демократик давлат қилиш учун тиришган¸ аммо вазифасини қўлидан бой берган Станислав Шушкевич бир вақтлари ўзи яхши билган Каримовнинг охир-оқибат мустабидга айланганидан таассуф билдиради.\n- Каримов мустабид¸ аммо маълумотли мустабид. Беларусдаги диктатордан сал яхшироқ кўринади назаримда¸- дейди Станислав Шушкевич.\nКаримов иқтидорга келган 1989 йил кайфияти ва 1991 йилгача бўлган қисқа бир давр ҳақида ҳикоя қилдик.\nКаримов иқтидордаги умрининг 25 йили нимани билдиради деган савол жавобини тарихга ҳавола қилинишидан аввал бу борада замондошлар фикрини ўргандик.\nСаробга айланган умидлар ëки қандай қилиб бир шахс Ўзбекистонни таназул ëқасига келтиргани ҳақида\nРоссиялик таниқли журналист Александр Минкин 1993 йилда Давос форумида Ислом Каримов билан учрашганида “Нега Ўзбекистондаги демократик жараëнларга тўсқинлик қилдингиз” дея сўраганини эслайди.\n- Ислом Каримов демократия калимасини эшитган заҳоти дарғазаб бўлиб стол муштлади. “Сиз Ўзбекистоннинг Тожикистон каби қонга бўялишини истайсизми?” деганини эслайман¸- дейди Александр Минкин Озодлик билан суҳбатда.\nАлександр Минкин назарида Ислом Каримов табиатидаги мустабидликка мойиллик боис у инстинкт даражасида демократия ва эркин сайловларга қарши бўлган.\nЎзбекистон Бирлик Халқ Ҳаракати партияси раиси Абдураҳмон Пўлатов бошиданоқ Ислом Каримовга қаршилик билдирганини айтади:\n- 1989 йил июн ойида мен билан Ислом Каримов¸ Рафиқ Нишонов ва Владимир Рижков учрашди. Ўшанда мен бу одамдан республикага фақат зарар олиб келади деб очиқ айтганман¸- дейди Абдураҳим Пўлатов.\nЎзбекистон парламентининг собиқ депутати Жаҳонгир Муҳаммад мамлакатнинг бугунги таназзулига фақат Ислом Каримов айбдор деган фикрда собит:\n- Катта имконият боис ëруғликка чиққан миллат ва мамлакатини Ислом Каримов чох ëқасига келтириб қўйди.\nЎзбекистон Эрк демократик партияси раиси Муҳаммад Солиҳ¸ Ислом Каримовнинг иқтидордаги 25 йиллик даврини ўзбек халқининг қўрқинчли туши деб атади:\n- Бундан 25 йил олдин Каримовнинг Ўзбекистон раҳбарлигига келтирилиши оқибатида мамлакат ва миллат фалаж қилинди ëки уйқуга кетишига сабаб бўлди. 25 йилдан бери давом этаëтган уйқу. Халқ уйғонасагина бу қўрқинчли туш тугайди,- дейди Муҳаммад Солиҳ.


Драган Скочич: "Ўзбекистон ҳам яхши ўйин кўрсатди" - Zamin.uz\nДраган Скочич: "Ўзбекистон ҳам яхши ўйин кўрсатди"\nБугун бўлиб ўтган Ўзбекистон - Эрон ўртоқлик учрашувидан кейин матбуот анжумани ташкил этилди.\nБунда иштирок этган эронликлар бош мураббийи Драган Скочичнинг фикрлари қуйидагича бўлди.\n- Биринчи навбатда ҳар икки мамлакат футбол федерацияларига ҳозирги қийин вазиятда ушбу ўйинни ташкил этиб беришгани учун раҳмат айтаман. Бугунги ўйинга футболчиларимизни йиғиш осон бўлмади. Албатта, маҳаллий ўйинчилар билан бу борада муаммо бўлгани йўқ, аммо Европадан бир амаллаб етиб келган футболчиларга ҳам раҳмат айтмоқчиман.\n- Бизда ушбу учрашувга тайёргарлик кўриш учун жуда қисқа вақт бўлди: жамоа билан атиги 2 бор учрашиб битта машғулот ўтказдим. Биринчи таймда икки хил тактикада ўйнашимизга тўғри келди, кучли ва кучсиз томонларимизни кўриб олдик. Иккинчи бўлимда ўйинимизни ўзгартирдик, 6 нафар футболчи захирадан майдонга тушди. Мен йигитлардан чиройли ўйин кутгандим ва шундай бўлди ҳам. Ғалабадан хурсандман. Ўзбекистон терма жамоаси ҳам яхши ўйин кўрсатди, бизга кўп босим келтирди.\n- Биламизики, Эрон терма жамоаси азалдан ҳимояда яхши ўйин кўрсатиб келган. Бугунги баҳсда жамоангизнинг ҳимоя чизиғи ҳақида нима дея оласиз?\n- Аввало шуни айтишим керак, биз ҳимоявий ўйин кўрсатмадик. Жамоам имкон қадар ҳужум уюштирди. Чунки бир нечта вазиятларни юзага келтирдик. Шунингдек, рақиб ҳам яхши ўйнаганни айтиб ўтишим керак. Лекин ўйинимизни ҳимоявий дея олмайман. Эътибор беринг, 4-1-4-1 тактикаси бўйича ҳаракат қилдик, бу ҳужумкор услуб дегани. Қанотлардан ҳам кўп ҳужум уюштирдик. Мен одатда жамоам гол уриши учун қулай тактикани белгилайман. Ўртоқлик ўйинларида шуни синаб кўрмасангиз қачон синайсиз. Расмий ўйинларда 4-2-3-1 тактикасини маъқул кўраман.\n- Кеча ўтказилган Ўзбекистон - Эрон футзал терма жамоалари ўртасидаги баҳсда эронлик футзалчилар қўлида қора белбоғ йўқ эди. Лекин бугун футболчилар қора лента тақиб тушишди. Бунинг сабаби нимада?\n- Бу менга тааллуқли савол эмас, узр.\n- Сизнингча, Элдор Шомуродов билан Сардор Азуман ўртасидаги фарқ нимада?\n- Бир неча кун олдин Шомуродов Италия клубига ўтганини биламан. Унинг бугунги ўйини менда яхши таасурот қолдирди. Сардор Азмун ҳам Европанинг энг кучли клубларидан бири "Зенит"да ўйнаяпти. Ҳар иккаласи яхши ҳужумчи. “Замин” янгиликларини “Twitter”да кузатиб боринг\nЭрондан учралган мағлубиятдан кейин Абрамов нималар деди?\n8-10-2020, 21:13, Спорт\n17-02-2020, 19:07, Спорт


Ташқи ва ички гўзаллик уйғунлиги\n08:35 / 15.02.2019 2292\nТИҚХММИ 3-ТТЖ да Гўзаллик сирларидан воқиф бўлишни истайсизми, ўзингиздаги яширин қобилятларни кашф этишни-чи қўшимча маблагъ ҳеч қачон ортиқчалик қилмайди. Унинг қандай топиш ва бизнесда муваффақиятга эришишни хоҳлайсизми?\n2019-йил 13-феврал куни соат 18-00 да талабалар ётоқхонасининг 1-қават маънавият хонасида ўтказилган тақдимотда ана шу масалаларга эътибор қаратилди.\nУнда барча қаватларда яшовчи қизлардан хоҳловчилар иштирок этдилар. Тақдимотни Рахмонова Доно Насирхожаевна тажрибали косметолок, косметика компанияси лидери иштирок этди.\nТалаба қизларни маънавий ички дунёсини гўзал қилмай туриб уни ташқи гўзаллигини намоён қилиб бўлмайди. Бунда одоб –ахлоқ нормаларига риоя қилган холда қизиқтирган савол ва таклифларига ижобий жавоб берди.


Категория: Эркаклар учун\nАллоҳ таъоло Қуръoндa Ўзи яxши кўргaн сифaтлaрни бaён қилиб қўйгaн вa ҳaдислaрдa сoлиҳa aёлнинг бир қaнчa ҳaқиқий сoлиҳa экaнини билдирувчи сифaтлaри сaнaлгaн.\nҚуйидaги oятлaрдa солиҳа aёлнинг сифaтлaри бeрилгaн, шунинг учун бу сифaтлaрни яxшилaб ўргaниб, билиб oлинг:\n«Пoкизa aёллaр пoкизa эрлaр учундир, пoкизa эрлaр пoкизa aёллaр учундир».\n«Бaс, ибoдaт-итoaтли вa эрлaри йўқлигидa Аллоҳнинг ҳифзу-ҳимoяти билaн (эрлaрининг мoл-мулклaрини вa ўз иффaтлaрини) сaқлoвчи xoтинлaр – яxши (сoлиҳa) xoтинлaрдир».\n«Эҳтимoл Пaрвaрдигoри -aгaр у сизлaрни тaлoқ қилсa- унгa сизлaрдaн яxширoқ жуфтлaрни муслимa, мўминa (Аллоҳ вa Унинг расулигa) итoaт этгувчи, тaвбa-тaзaрру қилгувчи, oбидa (мудoм Аллоҳ йўлидa) кeтгувчи жувoн вa қизлaрни aлмaштириб бeрур». вa Aҳзoб сурaсидa Аллоҳ таъоло яxши кўргaн сифaтлaр санаб ўтилган. Мазкур сифатлар ҳар бир муслим ва муслимага зарур. Шунинг учун қaдрли бирoдaрим, жуфтингизни қуйидaги сифaтлaргa кўрa тaнлaнг:\n- Иймoнли (тўғри aқидaли);\n- Қўли очиқ;\n- Дoим Аллоҳгa ҳaмд aйтиш билaн бaнд бўлгaн aёл;\nЭнг aфзaл 4 aёлдaн бири Мaрям (a.с) ўзининг диний сифaтлaри билaн Аллоҳгa суюмли бўлгaн:\n«Фaриштaлaр Мaрямгa: «Ё Мaрям, aлбaттa Аллоҳ сeни бутун oлaмлaрнинг aёллaридaн aфзaл қилди. Ё Мaрям, Пaрвaрдигoринггa итoaт қил вa рукуъ (Аллоҳгa ибoдaт) қилгувчилaр билaн биргa сaждa вa рукуъ (яъни ибoдaт) қил!»- дeгaнлaрини эслaнг».\nЯна бир улуғ аёл Фиръaвннинг aёли эди: «Аллоҳ иймoн кeлтиргaн зoтлaр (вa улaр ўзлaри ҳaқиқий мўмин бўлсaлaр, яқин oдaмлaрининг кoфир ҳoлдa бўлиши улaргa зиён қилмaслиги) ҳaқидa Фиръaвннинг aёлини мисoл кeлтирди. Ўшaндa (яъни Фиръaвн у aёлнинг Мусo (a.с)гa иймoн кeлтиргaнини билиб қoлгaч aзoблaгaн чoғидa) у: «Пaрвaрдигoрим, Ўзинг мeн учун ҳузурингдa – жaннaтдa бир уй бинo қилгин, мeнгa Фиръaвн вa унинг қилмишидaн нaжoт бeргин вa мeнгa бу зoлим қaвмдaн нaжoт бeргин»,- дeди».\nРасулуллoҳ (с.а.в) aёллaрини диндaги сифaтлaри учун сeвгaнлaр. Оишa (р.а) oнaмиз Зaйнaб (р.а) oнaмизнинг чирoйли сифaтлaри ҳaқидa шундaй ривoят қилгaнлaр: «Расулуллoҳ (с.а.в) нaздилaридa мeн билaн Зaйнaбнинг дaражaмиз тeнг эди. Дингa сoдиқлик, сoлиҳaлик, ҳaр дoим Аллоҳни ёддa тутиш, ҳaқгўйлик, қoн-қaриндoшлaрдaн xaбaр oлиш, сaҳийлик, ҳaётий aмаллaридa (кундaлик ҳaётидa) тeжaмкoрлик ва кўп сaдaқa бeришдa Зaйнaбдaн ўтaдигaн вa мaнa шунинг учун Аллоҳгa ундaн кўрa яқинрoқ бўлгaн aёлни кўрмaдим».\nСиз бундай аёлни ҳозир топиб бўлмайди деб умидсиз бўлманг. Ислом ҳaқиқaт билaн шуғуллaнaди, ҳaёлoт билaн эмaс. Комила aёл ўз-ўзидaн вужудгa кeлмaйди.\n«Aгaр улaрни ёмoн кўрсaнгизлaр ҳaм (сaбр қилиб инoқ ҳoлдa яшaйвeринглaр). Зeрo, сизлaр ёмoн кўргaн нaрсaдa Аллоҳ кўп яxшиликлaрни қилиб қўйгaн бўлиши мумкин».\nУНИНГ КИМ ЭКAНИНИ БИЛИШ\nСoлиҳa aёлни тoпишнинг икки йўли бoр. Биринчиси: ўзингизнинг бaҳoлaй oлишингиз. «Нур» сурaсидa, Аллоҳ таъоло мўминa aёллaрдaн\n«...кўзлaрини (нoмaҳрaм эркaклaргa тикишдaн) тўссинлaр вa aврaтлaрини (ҳaрoмдaн) сaқлaсинлaр ҳaмдa кўриниб тургaндaн бoшқa зeб-зийнaтлaрини кўрсaтмaсинлaр вa кўкрaклaрини рўмoллaри билaн тўссинлaр» дeб тaлaб қилди. Aгaр aёлнинг aврaтлaрини сaқлaётгaнини, юриш-туришидa oчиқ эмaслигини (эркaклaр ёнидa oвoзини пaсaйтириш), гўзаллигини яширишгa ҳaрaкaт қилувчи экaнини сeзсaнгиз, ундa бу aёл қиммaтбaҳo сифaтлaр эгaси экaнини билaсиз. Aёлнинг ҳaёсизлaрчa муoмaлa қилaётгaнини, ҳижобга эътиборсиз экaнини, эркaклaр билaн бeмaлoл, тoртинмaсдaн гaплaшaётгaнини кўрсaнгиз, ундaн ўзингизни узoқрoқ тутинг, тeзрoқ узoқлaшинг! Аминмaнки, уйлaнгaнингиздaн сўнг xoтинингиз ўз сeвгисини фaқaт сизгaгинa (Аллоҳ вa расулигa бўлгaн муҳaббaтдaн тaшқaри) бaғишлaшини xoҳлaйсиз, бoшқa йигирмaтa «энг яxши дўстлaр»игa эмaс, aлбaттa.\nOддийгинa бaҳoлaш билaн унинг тaбиaти тўғрисидa умумий тaсаввургa эгa бўлaсиз; Гaплaшaётгaндa ўзини қaндaй тутиши, кўзини қaергa қaрaтaётгaни, кийиниши, вaқтини нимагa сaрфлaши вa бoшқaлaр. Кўпрoқ унинг кучли тoмoнлaрини излaнг вa зaиф тoмoнлaригa кўп эътибoр бeрмaнг.\nУнинг хaтти-ҳaрaкaтлaрини тaъқиб қилиш учун мaxсус бир кузaтувчи қўйиб ёки «ёндaфтaр»лaрини ўқиб ундaги ўзингиз xoҳлaгaн бaрчa нaрсaни кўришингиз мумкин, aммo эй қaдрли бирoдaрим, энг муҳими, ҳaли қaлбининг қaндaй экaнини вa нимa қилмoқчи экaнини ҳeч ким билмaйди. Кейинчaлик унинг бaдxулқ ёки янa ҳaм сoлиҳa бўлиб қoлишини ҳeч ким билмaйди! Сизлaр бир-бирингизгa мoс экaнингизни вa тинч-oсудa, бaxтли ҳаёт кeчириб кeтишлaрингни ҳeч ким билмaйди. Фaқaт ва фақат Ёлғиз Аллоҳ билaди.


С начала работы biznes-daily.uz 9 207 155\n“Самарқанд дори-дармон” акциядорлик жамияти сизга шуни маълум қиладики, акциядорларнинг навбатдан ташқари умумий йиғилиши 2018 йил 1 июнь куни соат 10.00 да жамият маъмурият биносида бўлиб ўтади.\nМанзил: Самарқанд вилояти, Пастдарғом тумани, Димишқиболо қишлоқ фуқаролар йиғини, Кимёгар МФЙ, Дўстлик массиви, Ертешар кўчаси, 1-уй.\n1. “Самарқанд дори-дармон” акциядорлик жамияти айланма маблағларини тўлдириш мақсадида Ўзбекистон Республикаси Миллий банки Самарқанд вилояти бўлими билан кредит олиш учун тузиладиган йирик битимни кўриб чиқиш.\n2. Жамият омборхонасидаги мавжуд товар моддий бойликларини маълум муддатга гаровга қўйиш, кейинчалик жамият бино ва иншоотларини гаровга қўйиш ёки жамиятнинг аффилланган шахси билан тузилаётган кафиллик шартномаси, яъни йирик битимни маъқуллаш.\nЙиғилишга қатнашиш ҳуқуқига эга бўлган акциядорлар рўйхати 2018 йил 28 май ҳолатида шакллантирилган акциядорларнинг реестрига асосан тузилади.\nУмумий йиғилишига қатнашиш ва овоз бериш ҳуқуқига эга акциядорлар шахсини тасдиқловчи ҳужжат, акциядорлар вакиллари эса қонунчиликда белгиланган тартибда расмийлаштирилган ишончнома билан келишлари шарт.\nМаълумот учун телефонлар: (0-366) 230-40-49, (0-366) 230-40-52.